title: Rakkauden ja vihan tuulet

text: Rakkauden ja vihan tuulet (; Kanadassa ransk. nimenä "La tête dans les nuages") on vuonna 2004 ensi-iltansa saanut kanadalais-brittiläinen sotadraamaelokuva, jonka on ohjannut ja käsikirjoittanut John Duigan. Elokuvan pääosissa ovat Charlize Theron, Penélope Cruz, Stuart Townsend ja Thomas Kretschmann. Elokuva sai elokuvakriitikoilta kielteiset arvostelut ja tuotti maailmanlaajuisesti 3,5 miljoonaa dollaria.


title: Rakkauden ja vihan tuulet

text: "Rakkauden ja vihan tuulet" kertoo kolmesta ystävyksestä toisen maailmansodan kynnyksellä 1930-luvulla. Rikas miehiä ja naisia hurmaava kunnianhimoinen valokuvaaja Gilda Bessé (Charlize Theron) asuu Pariisissa irlantilaisen Guy Malyonin (Stuart Townsend) ja espanjalaismallin Mían (Penélope Cruz) kanssa. Kolmikon yhteiselo katkeaa, kun syttyy sota. Gilda keskittyy luomaan valokuvaajan uraansa, mutta Guy ja Mía lähtevät taistelemaan Euroopassa riehuvaa fasismia vastaan. Kolmikko kokee eron vaikeana, sillä Gilda on sekä Mían että Guyn rakastettu.


title: Rakkauden ja vihan tuulet

text: Alun perin Natalie Portman oli kiinnitettynä pääosaan. "Rakkauden ja vihan tuulet" kuvattiin 20 miljoonan dollarin budjetilla Kanadassa, Ranskassa ja Britanniassa vuonna 2003. Elokuvan kuvauspaikkoina olivat Kanadassa Montreal, Ranskassa Pariisi ja Britanniassa Lontoo ja Cambridge.


title: Rakkauden ja vihan tuulet

text: "Rakkauden ja vihan tuulet" sai ensi-iltansa Toronton elokuvajuhlilla Kanadassa 12. syyskuuta 2004. Maailmanlaajuisesti elokuva tuotti 3,5 miljoonan dollarin lipputulot.


title: Rakkauden ja vihan tuulet

text: "Rakkauden ja vihan tuulet" on saanut elokuvakriitikoilta kielteisen vastaanoton. Rotten Tomatoes -sivuston mukaan 15% kriitikoista on antanut elokuvalle positiivisen arvosanan 4,3/10 keskiarvolla. Keräys perustuu 89 arviointiin. 8 430 käyttäjästä 61% on antanut elokuvalle positiivisen arvosanan 3,4/5 keskiarvolla. Metacritic-sivuston mukaan 27 arvostelun perusteella elokuva on saanut 40 pistettä sadasta mahdollisesta. Metacriticin 24 käyttäjää on antanut elokuvalle keskiarvon 8,4/10. Internet Movie Databasen 12 758 käyttäjää on antanut elokuvalle keskiarvon 6,6/10. Kielteisistä arvosteluista huolimatta "Rakkauden ja vihan tuulet" oli ehdokkaana seitsemään Genie-palkintoon, joista se voitti neljä.


title: Rakkauden ja vihan tuulet

text: Columbia TriStar julkaisi elokuvan DVD:lle 25. tammikuuta 2005. Scanbox Entertainment Finland Oy julkaisi elokuvan Suomessa DVD:lle 29. kesäkuuta 2005.


title: OpenMandriva

text: OpenMandriva Lx on työpöytä- ja palvelinkäyttöön tarkoitettu Linux-jakelu, jonka on julkaissut voittoa tavoittelematon OpenMandriva-yhteisö. OpenMandriva projekti syntyi Mandriva Linuxin pohjalta sen kehityksen päätyttyä vuonna 2011.


title: Pallad

text: Pallad (tunnetty myös nimellä wz. 1974) on 40mm puolalainen kiinnitettävä kranaatinheitin. Alun perin suunniteltu käytettävän AKM-rynnäkkökiväärissä ja korvaamaan vanhentunut kbkg wz. 1960-kranaatinheitin. Aseen nimi tulee palladium-alkuaineen puolankielisestä nimestä.


title: Pallad

text: Palladin on kehittänyt puolalainen Józef Brodacki.


title: Pallad

text:
Pallad D on tukilla ja kahvalla varustettu erillinen kranaatinheitinversio Pallad-heittimestä.
Modern Firearms: Pallad grenade launcher (englanninkielinen)


title: V – The Devil’s Fire

text: V: The Devil’s Fire on black metal -yhtye Baptismin viides studioalbumi. Se julkaistiin 22. heinäkuuta 2016 levymerkillä Season of Mist. Albumi debytoi Suomen virallisen listan sijalla 49.


title: V – The Devil’s Fire

text: Viihdesivusto Imperiumin Serpent antoi albumille arvosanan 8/10. Hän piti albumia pidättyväisenä ja pehmeänä, mutta laski sen yhtyeen julkaisujen parhaimmistoon. Hän kuvaili äänimaailman ja Lord Sarcofagianin laulullisen ulosannin olevan erinomaista, ja totesi juuri varmuuden antavan albumista jopa tylsähkön mielikuvan.


title: Eugenie Lisitzin

text: Eugenie Lisitzin (1905 Dresden – 28. lokakuuta 1989) oli suomalainen talassologi.


title: Eugenie Lisitzin

text: Lisitzin syntyi Dresdenissä koska hänen isänsä oli siellä silloin opiskelemassa vuoriakatemiassa. Alkujaan puolalaisperäinen suku vaikutti muuten Suomessa Käkisalmen tienoilla. Hän valmistui ylioppilaaksi 1926 Viipurin ruotsinkielisen tyttökoulun jatkoluokilta ja filosofian kandidaatiksi Helsingin yliopistosta 1929 ja lisensiaatiksi 1938. Väiteltyään 1938 hän oli ensimmäinen Suomessa fysiikassa tohtoriksi väittellyt nainen. Fysiikka oli hänen pääaineensa, mutta hän suoritti laudatur-arvosanoja muistakin aineista. Hän työskenteli Merentutkimuslaitoksella 40 vuotta, ensin vt. assistenttina 1933-45, sitten assistenttina 1945-55 ja lopuksi talassologina eli merentutkijana ja vedenkorkeusosaston osastopäällikkönä vuodesta 1955, kunnes hän siirtyi 1972 eläkkeelle.


title: Eugenie Lisitzin

text: Lisitzin tutki vedenkorkeuden vaihteluun liittyviä kysymyksiä ja toimitti oppikirjana käytetyn teoksen "Sea Level Changes" (1974). Se oli ensimmäisen valtamerien keskiveden korkeutta käsittelevä yleisteos. Hän laski myös uudestaan ja aiemmin laskettua maankohoamisen nopeutta Suomen rannikoilla.


title: Eugenie Lisitzin

text: Lisitzin hyväksyttiin jäseneksi Suomen Tiedeseuran matemaattis-fysikaaliseen osastoon ja oli siinäkin ensimmäinen nainen.


title: Salli Eskola

text: Salli Esteri Eskola (12. toukokuuta 1906 Lammi – 11. lokakuuta 1994 Helsinki) oli suomalainen kemisti. Hän oli vuodesta 1947 Helsingin yliopiston kemian apulaisprofessori ja samalla Suomen ensimmäinen kemian naisprofessori.


title: Salli Eskola

text: Salli Eskolan vanhemmat olivat maanviljelijä Vihtori Eskola ja Tyyne Rekola. Ylioppilaaksi Eskola tuli 1924 ja valmistui filosofian kandidaatiksi 1929 ja lisensiaatiksi 1941. Eskola toimi Lammin yhteiskoulun johtajana ja matematiikan ja luonnonopin opettajana, kunnes 1932 siirtyi Helsingin yliopiston kemian laitokselle assistentiksi. Hän väitteli 1944 orgaanisesta kemiasta aiheena ketohappojen esterikondensaatio ("Über die Esterkondensation bein den 8-Ketosäuresteern") ja samaa aihetta hän tutki myöhemminkin. Sota-aikana, 1939–1942, Eskola toimi lääketehdas Orionin kemistinä.


title: Salli Eskola

text: Eskolaa ehdotettiin useana vuonna Nobelin kemianpalkinnon saajaehdokkaaksi.


title: Salli Eskola

text: Eskolalle myönnettiin professorin arvo 1972.


title: Marjatta Rautio

text: Malmi Marjatta Rautio (o.s. Järvenkylä; 18. lokakuuta 1944 Helsinki – 1. joulukuuta 2014 Helsinki) oli suomalainen kemiallisten aseiden asiantuntija ja professori.


title: Marjatta Rautio

text: Professori Jorma K. Miettinen pyysi Helsingin yliopiston farmasian laitoksella väitellyttä Rautiota vuonna 1983 kemiallisten aseiden valvontaprojektiin. Siitä alkoi hänen työnsä asian parissa. Rautio nimitettiin 1994 Helsingin yliopiston alaiseksi itsenäiseksi instituutiksi perustetun Kemiallisen aseen kieltosopimuksen valvontalaitoksen (Verifin) ensimmäiseksi johtajaksi.


title: Marjatta Rautio

text: Marjatta Raution vanhemmat olivat oopperalaulaja Malmi Vilppula ja Teknos-Tehtaat Oy:n perustaja Yrjö Järvenkylä.


title: Kyösti Kytöjoki

text: Kyösti Kytöjoki (s. 1960) on konneveteläinen laulaja ja suntio. Kytöjoki aloitti uransa tanssi- ja iskelmämusiikin parissa 70-luvun lopulla. 1990-luvun lopulla hän sai hengellisen herätyksen. Nykyään Kyösti Kytöjoki työskentelee Äänekosken seurakunnassa, jonka ohessa konsertoi ja keikkailee. Tuottajina ja kustantajina muun muassa Finngospel (nykyinen Naxos) ja Via music.


title: Yanti Somer

text: Yanti Somer, oikealta nimeltään Kirsti Elina Somersalo (synt. 29. helmikuuta 1948) on suomalainen näyttelijä, joka on tehnyt uransa Ranskassa ja Italiassa. Uransa alussa hän käytti myös salanimiä Xanti Valio ja Yanti Valio.


title: Yanti Somer

text: Eroperheen tytär päätti jättää Suomen lukion jälkeen ja muutti Pariisiin, jossa hän aloitti työt mallina ja debytoi näyttelijänä.


title: Yanti Somer

text: 70-luvun alussa hän siirtyi Italiaan Milanoon ja Roomaan. Joidenkin koekuvausten jälkeen hänet kiinnitettiin tulkitsemaan maanviljelijän tytärtä E. B. Clucherin elokuvassa "Trinity ratsastaa jälleen" yhdessä Bud Spencerin ja Terence Hillin kanssa.


title: Yanti Somer

text: Näin alkoi hänen näyttelijänuransa Italiassa, missä hän on esiintynyt yli kymmenessä elokuvassa sekä televisiossa. Vuonna 1974 hän esiintyi paljain rinnoin Playboyn yhdysvaltalaisessa painoksessa marraskuun numerossa. Hän vetäytyi elokuvamaailmasta 1980-luvulla.


title: Antoine Aureche

text: Antoine Aureche (s. 4. joulukuuta 1981 Annecy, Ranska) on ranskalainen kitaristi, laulaja, tuottaja ja elektronisen musiikin säveltäjä. Hän käyttää taiteilijanimeä "Operation Of The Sun", jolla hän on tehnyt yhteistyötä ranskalaislaulaja Desirelessin kanssa. Aiemmin hänellä oli yhtye nimeltä Thork, ja soolouransa hän aloitti nimimerkillä TAT.


title: Antoine Aureche

text: Alkuvuodesta 2017 lähtien Aureche on käyttänyt taiteilijanimeä Valfeu.


title: Rick MacLeish

text: Rick MacLeish (3. tammikuuta 1950 Cannington, Ontario, Kanada – 30. toukokuuta 2016) oli kanadalainen ammattilaisjääkiekkoilija.


title: Rick MacLeish

text: Boston Bruins varasi MacLeishin koko varaustilausuuden neljäntenä pelaajana vuoden 1970 varaustilaisuudessa. MacLeish ei kuitenkaan pelannut yhtään ottelua Bruinsissa, vaan hänet kaupattiin helmikuussa 1971 Philadelphia Flyersiin, jonka riveissä hän teki NHL-debyytin kaudella 1970–1971. Flyersissa hän pelasi yhteensä 12:lla kaudella. Hän pelasi NHL:ssä myös Hartford Whalersissa, Pittsburgh Penguinsissa ja Detroit Red Wingsissa.


title: Rick MacLeish

text: Parhaalla kaudellaan 1972–1973 MacLeish teki 50 maalia ja antoi 50 syöttöä saavuttaen 4. sijan pistepörssissä. MacLeish valittiin un kausilla 1975–1976, 1976–1977 ja 1979–1980.


title: Rick MacLeish

text: MacLeish voitti Stanley Cupin kausilla 1973–1974 ja 1974–1975.


title: Atari Falcon

text: Atari Falcon (Falcon030) on Atarin vuonna 1992 julkaisema mikrotietokone.


title: Atari Falcon

text: Koneessa oli Motorola 68030 suoritin ja Motorola 56000-sarjan digitaalinen signaaliprosessori. Vaikka suoritin oli 32-bittinen tietokoneessa oli vielä 16-bittinen dataväylä.


title: Atari Falcon

text: Käyttöjärjestelmä oli moniajoa tukeva MultiTOS versio Atari TOS käyttöjärjestelmästä.


title: Atari Falcon

text: Valmistus lopetettiin vuonna 1993, kun koneita oli valmistettu Atarin virallisten tietojen mukaan noin 20 000.


title: Atari Falcon

text:
Prototyyppi Falcon040 oli kehitteillä, mutta ei julkaistu. Falcon040 olisi käyttänyt tehokkaampaa Motorola 68040 suoritinta.
"Falcon030" seuraajaksi suunniteltu "Microbox" keskeytettiin ja kehitys suunnattiin Atari Jaguar malliin.


title: Englantijärvi

text: Englantijärvi on kuivatettu järvi Pirkanmaalla Nokian Tottijärvellä, joka kuuluu Kokemäenjoen vesistössä Vanajaveden–Pyhäjärven alueen Pyhäjärven alueeseen. Englantijärvi kuivatettiin suoksi ja pelloksi 1930-luvulla tai sen jälkeen.


title: Englantijärvi

text: Vuoden 1855–1856 Kalmbergin kartastossa järven nimi kirjoitettiin ”Kallasjärvi”. Se sijaitsi Tuulosjärvestä laskevan puron pohjoispuolella. Lähin asutus oli puron varressa järven kohdalla olleet kaksi torppaa. Järven rantaan oli merkitty niitty, josta kerättiin heinää karjalle.


title: Englantijärvi

text: Vuoden 1930 taloudellisessa kartassa järvi on piirretty näkyviin ja siinä lukee ”Englanti”. Nimen vieressä on järven numero ”128”, jolla viitataan kartan selityksiin.


title: Englantijärvi

text: Vuoden 1954 peruskartassa järvi on merkitty peltojen ympäröimäksi suoksi. Vuoden 1975 kartassa sen nimeksi oli ilmoitettu ”Englantijärvi” eli sama kuin nykyään.


title: Liha ja teräs

text: Liha ja teräs on hardcore punk -yhtye Hero Dishonestin seitsemäs studioalbumi. Se julkaistiin 17. toukokuuta 2016 levymerkillä If Society.


title: Liha ja teräs

text: Albumi sai ristiriitaisen vastaanoton. Soundin Ville Pirinen antoi albumille täydet viisi tähteä. Hän kehui kappalerakenteita ja biisien räiskyvyyttä, sekä totesi kestoltaan lyhyen albumin täyttävän sisällöllään keskiverron poplevyllisen tunnelatauksen. Lisäksi hän mainitsi sanoitusten erottavan yhtyeen edukseen perinteisestä hardcore-yhtyeestä. Imperiumin Jesse Ryhänen ei lämmennyt albumille, jolle hän antoi arvosanan 6+/10. Hän sanoi albumin menevän pitkälti yhdestä korvasta sisään ja toisesta ulos, sekä jättävän kylmäksi negatiivisuutensa vuoksi. Kaaoszinen Pasi Huttunen oli samoilla linjoilla Soundin arvioijan kanssa, ja ylisti albumin 18 minuutin keston olevan sopiva sen tiukaksi ja kantaa ottavaksi kuvailemalleen materiaalille, ja kehui Pirisen tavoin erityisesti lyriikoita.


title: Somer

text: Somer voi tarkoittaa:


title: Hirveetä herätä Renossa

text: Hirveetä herätä Renossa () on vuonna 2002 ensi-iltansa saanut Jordan Bradyn ohjaama yhdysvaltalainen road movie -tyylinen romanttinen draamakomediaelokuva, jonka pääosia näyttelevät Natasha Richardson, Billy Bob Thornton, Charlize Theron ja Patrick Swayze. Elokuvan käsikirjoittivat Brent Briscoe ja Mark Fauser ja tuottivat Ben Myron, Robert Salerno ja Dwight Yoakam.


title: Hirveetä herätä Renossa

text:
"Hirveetä herätä Renossa" kertoo kahdesta maalaisavioparista, Doddeista (Natasha Richardson ja Billy Bob Thornton) ja Kirkendalleista (Charlize Theron ja Patrick Swayze), jotka lähtevät unelmiensa lomamatkalle Renoon, Nevadaan katsomaan monsteriautoesitystä, mutta matkalla he joutuvatkin vastaamaan vaiettuihin kysymyksiin.
"Hirveetä herätä Renossa" kuvattiin Kalifornian, Arizonan, Nevadan ja Texasin osavaltioissa Yhdysvalloissa. Kaliforniassa elokuvan kuvauspaikkoina olivat muun muassa Los Angelesin, Santa Claritan ja Fullertonin kaupungit. Arizonassa elokuvaa kuvattiin Grand Canyonin kansallispuistossa, Nevadassa Renon kaupungissa ja Texasissa Amarillon ja Canyonin kaupungeissa.


title: Hirveetä herätä Renossa

text: "Hirveetä herätä Renossa" sai ensi-iltansa Yhdysvalloissa 25. lokakuuta 2002. Elokuvan teatterilevittäjänä Yhdysvalloissa oli tuotantoyhtiönäkin toiminut Miramax. Elokuva tuotti Yhdysvalloissa avausviikonloppunaan 108 930 dollaria 197 elokuvateatterissa ja neliviikkoisen teatterikierroksensa aikana yhteensä 267 109 dollaria ja ulkomailla 107 203 dollaria. Maailmanlaajuisesti "Hirveetä herätä Renossa" tuotti yhteensä 374 312 dollarin lipputulot.


title: Hirveetä herätä Renossa

text: "Hirveetä herätä Renossa" on saanut elokuvakriitikoilta kielteisen vastaanoton. Rotten Tomatoes -sivuston mukaan 13% kriitikoista on antanut elokuvalle positiivisen arvosanan 3,6/10 keskiarvolla. Keräys perustuu 38 arviointiin. 6 038 käyttäjästä 30% on antanut elokuvalle positiivisen arvosanan 2,8/5 keskiarvolla. Metacritic-sivuston mukaan 10 arvostelun perusteella elokuva on saanut 28 pistettä sadasta mahdollisesta. Metacriticin 11 käyttäjää on antanut elokuvalle keskiarvon 8,4/10. Internet Movie Databasen 4 926 käyttäjää on antanut elokuvalle keskiarvon 5,5/10.


title: Hirveetä herätä Renossa

text: Miramax Home Entertainment julkaisi elokuvan DVD:lle 8. huhtikuuta 2003. Scanbox Entertainment Finland Oy julkaisi elokuvan Suomessa DVD:lle 11. kesäkuuta 2003.


title: Helmut Bantz

text: Helmut Bantz, 14. syyskuuta 1921 Speyer, Rheinland-Pfalz – 4. joulukuuta 2004 Pulheim-Brauweiler, Nordrhein-Westfalen) oli saksalainen telinevoimistelija ja olympiavoittaja ja Euroopan mestari.


title: Helmut Bantz

text: Bantzin läpimurto Saksan telinevoimistelun huipulle tapahtui Toisen maailmansodan aikaan vuonna 1942 hänen voittaessaan Breslaussa Saksan moniottelun mestaruuden. Sodan aikana Bantz palveli Saksan Wehrmachtissa ja joutui vuonna 1944 brittien vangiksi länsirintamalla. Hän joutui sotavankeuteen Britanniaan työskennellen maatilalla. Hänestä tuli ennen vuoden 1948 Lontoon olympialaisia Britannian telinevoimistelijoiden valmentaja.


title: Helmut Bantz

text: Palattuaan Saksaan hän jatkoi kilpailu-uraansa, ja osallistui Helsingin 1952 ja Melbournen 1956 olympialaisiin. Helsingissä hän sijoittui 12-ottelussa seitsemänneksi. Vuoden 1954 MM-kisoissa Roomassa hän saavutti hopeaa hypyssä ja rekillä sekä pronssia nojapuilla. Moniottelussa hän sijoittui kahdeksanneksi. Seuraavan vuoden 1955 EM-kisoissa Frankfurt am Mainissa hän saavutti kultaa nojapuilla, hopeaa hypyssä ja renkailla sekä pronssia 6-ottelussa. Olympiakultaa tuli hänelle lopulta Melbournen 1956 kisoissa, kun hän saavutti Neuvostoliiton Valentin Muratovin kanssa jaetun ykkössijan. Moniottelussa hän sijoittui venäläisten ja japanilaisten jälkeen kuudenneksi. Bantz osallistui vielä kolmansiin olympialaisiinsa Roomassa 1960 - tällä kertaa yhteissaksalaisen telinevoimistelujoukkueen varamiehenä.


title: Helmut Bantz

text: Uransa jälkeen Helmut Bantz työskenteli vuosina 1970-1986 Reininmaan Voimisteluliiton voimistelun päävalmentajana. Vuonna 1982 hänet nimitettiin kyseisen liiton kunniajäseneksi. Samanaikaisesti hän työskenteli jalkapalloilijoiden kuntovalmentajana Bundesliigajoukkue Borussia Mönchengladbachissa. Vuoteen 1984 asti hän toimi myös opettajana Kölnin urheilukorkeakoulussa.


title: Helmut Bantz

text: Tunnustuksena menestyksellisestä urheilu- ja valmentajaurasta Bantz sai useita huomionosoituksia Saksassa, kuten Bundesverdienstkreuz-kunniamerkin, Saksan voimisteluliiton Walter Kolb-mitalin sekä vuonna 1998 Georg von Opel-palkinnon. Vuonna 2008 Helmut Bantz valittiin Saksan urheilun Hall of Fameen.


title: Helmut Bantz

text: Bantzlla oli aina 1980-luvulta alkaen ongelmia terveytensä kanssa. Hän sai sydänkohtauksen vuonna 1981, joutui selkäleikkaukseen 1984 ja menetti molemmat jalkansa 1990-luvulla. Bantz kuoli pitkän sairauden murtamana vuonna 2004. Bantzilla ja hänen puolisollaan oli kaksi tytärtä ja poika.


title: Helmut Bantz

text: Helmut Bantzin kunniaksi hänen syntymäkaupunkinsa Speyer nimesi urheilustadionin hänen nimelleen - Helmut-Bantz-Stadion.


title: Mariborin kunta

text: Mariborin kunta () on kunta Sloveniassa.


title: Mariborin kunta

text: Kunnassa on noin 111 800 asukasta ja pinta-ala on 148 km. Kuntaa johtaa pormestari Andrej Fištravec. Mariborin keskustaajama on Mariborin kaupunki. Mariborin kunta rajoittuu pohjoisessa Itävaltaan. Mariborin naapurikunnat ovat Kungota, Pesnica, Lenart, Duplek, Miklavž na Dravskem polju, Hoče - Slivnica, Ruše ja Selnica ob Dravi.


title: Mariborin kunta

text: Mariborissa järjestetään vuosittain alppihiihdon maailmancupin osakilpailuja.


title: Siirtäminen (ohjelmointi)

text: Siirtäminen eli porttaaminen () ohjelmoinnissa tarkoittaa ohjelman muokkaamista alustalta toiselle, joka on erilainen kuin johon se on alun perin suunniteltu. Eroja voivat olla suoritin, käyttöjärjestelmä, käytetyt ohjelmakirjastot ja niin edelleen.


title: Siirtäminen (ohjelmointi)

text: Ohjelma on "siirrettävissä", mikäli siirtoon tarvittava työmäärä on pienempi kuin ohjelman toteuttaminen alusta alkaen uudelleen.


title: Siirtäminen (ohjelmointi)

text: Usein siirretystä ohjelmaversiosta puhutaan "käännöksenä" toiselle alustalle.


title: Siirtäminen (ohjelmointi)

text: Siirtäminen voi vaatia käytettyjen alustakohtaisten toimintojen korvaamista toisilla, ohjelmakoodin uudelleenjärjestelyä alustan "abstraktoimiseksi" (tarpeen mikäli eri alustoja on tarkoitus tukea jatkossa) sekä laajempaa ohjelman uudelleen suunnittelua (esim. käyttöliittymän sovittaminen peliohjaimelle, kosketusnäytölle tai hiirelle sopivaksi).


title: Siirtäminen (ohjelmointi)

text: Siirtämistä voi edeltää laajamittainen refaktorointi, jotta siirtämisessä tarvittavat toimenpiteet helpottuvat.


title: Siirtäminen (ohjelmointi)

text: Vaadittava työmäärä voi vaihdella suuresti myös huolimatta siirtämiseen soveltuvan ohjelmointikielen käytöstä. UNIX/32V-käyttöjärjestelmän tekijät kirjoittivat:


title: All Through the Night

text: All Through the Night on garage rock -yhtye Imperial State Electricin neljäs studioalbumi. Se julkaistiin 23. syyskuuta 2016 levymerkillä Psychout Records. Albumi nauhoitettiin nokkamies Nicke Anderssonin omistamassa The Honk Studio -äänitysstudiossa. Albumin nimikkokappaleesta kuvattiin musiikkivideo, joka julkaistiin marraskuussa 2016.


title: All Through the Night

text: Albumi debytoi Ruotsissa Sverigetopplistanin kuudennella sijalla.


title: All Through the Night

text: Albumi sai hyvän vastaanoton. Kaaoszinen Aleksi Parkkonen antoi albumille arvosanan 9/10. Hän sanoo musiikin olevan yksinkertaisesti iskevää ja askeettista, jonka tarkoitus on ainoastaan tuottaa kuulijalle rock-elämys, missä se onnistuu mallikkaasti. Niin ikään Imperiumin Munamankeli piti albumia yksinkertaisesti menevänä, hyväntuulisena ja pätevänä rokkina, joka ei vaadi kuulijaltaan liikoja.


title: Ohjelmistoteollisuus

text: Ohjelmistoteollisuus käsittää ohjelmistojen tuotannon ja niihin liittyvät palvelut.


title: Ohjelmistoteollisuus

text: Se sisältää ohjelmistojen suunnittelun ja valmistuksen sekä palvelutoiminnan (tukipalvelut, koulutus, Software as a Service) kaupallisena toimintana. Videopeliteollisuus voidaan katsoa osaksi ohjelmistoteollisuutta.


title: Ohjelmistoteollisuus

text: Ohjelmistoteollisuus on Suomen nopeimmin kasvava vientiala.


title: Ohjelmistoteollisuus

text: Tekesin vuonna 2012 julkistaman tiedon mukaan ohjelmistoalan yhteenlaskettu liikevaihto Suomessa oli noin 5.4 miljardia euroa. Merkittävin alatoimiala on ohjelmistojen suunnittelu ja valmistus.


title: Ohjelmistoteollisuus

text: Gartnerin mukaan vuonna 2013 alan liikevaihto maailmanlaajuisesti oli noin 407.3 miljardia dollaria kun se vuonna 2012 oli 388.5 miljardia dollaria.


title: Ohjelmistoteollisuus

text: Alan merkittäviä yrityksiä:


title: Jonathan Granström

text: Jonathan Granström (s. 9. maaliskuuta 1986 Orsa, Ruotsi) on ruotsalainen jääkiekkoilija, joka pelaa SHL-joukkue Brynäs IF:ssä. Hän on pelipaikaltaan keskushyökkääjä, mutta osaa pelata myös laidassa. Elite Prospects -sivuston mukaan Granström on työteliäs sentteri ja "agitaattori", joka tekee tilaa ketjukavereilleen. Hän ei ole kovin isokokoinen, mutta Granström on kuitenkin raamikas ja fyysinen pelaaja. Hän on käyttökelpoinen sekä yli- että alivoimalla.


title: Jonathan Granström

text: Granström on Mora IK:n kasvatti. Hän jakoi kaudella 2003–2004 seuran J20-junioreiden sisäisen pistepörssin toisen sijan Jens Jakobsin kanssa. Granström debytoi samalla kaudella myös miesten peleissä pelattuaan Moran Allsvenskan-joukkueessa neljä Kvalserien-ottelua ilman tehopisteitä. Joukkueen kausi päättyi Elitserien-nousuun. Kaudella 2004–2005 hän oli Moran J20-junioreiden kolmanneksi paras pistemies tehoilla 11+16=27. Granström pelasi kauden aikana kaksi Elitserien-ottelua. Kausi 2005–2006 oli hänelle varsinainen tulokaskausi liigassa ja Granström teki 43 runkosarja- ja viidessä playoff-ottelussa viisi syöttöpistettä. Kauden 2006–2007 aikana hän osallistui Moran kanssa myös Spengler Cupiin. Kauden 2007–2008 päätteeksi joukkue putosi takaisin Allsvenskaniin.


title: Jonathan Granström

text: Kaudeksi 2008–2009 Granström siirtyi kaksivuotisella sopimuksella Brynäs IF:ään. Hän oli joukkueen neljänneksi paras pistemies tehoilla 10+16=26. Granström sijoittui myös 112 minuutillaan Elitserienin jäähypörssissä kuudenneksi. Kaudella 2009–2010 hän teki liigan yhden kauden piste-ennätyksensä tehoilla 10+18=28. Helmikuussa 2010 Granström teki Brynäsin kanssa kaksivuotisen jatkosopimuksen. Kaudella 2011–2012 hän toimi joukkueen varakapteenina. Kaudella 2011–2012 Granström sijoittui 91 minuutillaan Elitserienin jäähypörssissä kolmanneksi. Hän voitti kauden päätteeksi Ruotsin-mestaruuden. Kesäkuussa 2012 Granström teki Brynäsin kanssa taas kaksivuotisen jatkosopimuksen.


title: Jonathan Granström

text: Granström sijoittui kaudella 2012–2013 101 minuutillaan Elitserienin jäähypörssissä kolmanneksi. Kaudeksi 2014–2015 hän siirtyi kaksivuotisella sopimuksella Luleå HF:n riveihin. Granström jakoi 84 minuutillaan koko SHL:n (ent. Elitserien) jäähypörssin neljännen sijan Färjestad BK:n Shawn Lalonden kanssa. Hän voitti kauden aikana Mestarien liigan mestaruuden. Kaudella 2015–2016 Granström teki 13 osumallaan Ruotsin pääsarjatason yhden kauden maaliennätyksensä ja hän oli Luulajan kolmanneksi paras maalintekijä. Pudotuspeleissä Granström oli joukkueen paras pistemies tehoilla 5+6=11.


title: Jonathan Granström

text: Kaudeksi 2016–2017 Granström palasi kolmivuotisella sopimuksella Brynäsiin. Hän voitti kauden päätteeksi SHL-hopeaa.


title: Jonathan Granström

text: Granström pelasi alle 20-vuotiaiden MM-kilpailuissa vuonna 2006, jolloin hän oli neljällä syöttöpisteellään Ruotsin paras syöttäjä Erik Anderssonin kanssa. Granström valittiin Slovakiaa vastaan pelatun alkulohkon ottelun päätteeksi joukkueen ottelun parhaaksi pelaajaksi. Yhteensä hän on pelannut 14 nuorten maaottelua.


title: Jonathan Granström

text: Ruotsin A-maajoukkueessa Granström on pelannut kuusi ottelua tehopistein 2+3=5. Hän teki A-maajoukkuedebyyttinsä 14. huhtikuuta 2010 Arosassa Sveitsiä vastaan. Granström teki ottelussa myös ensimmäisen A-maajoukkuemaalinsa.


title: Ankaran pommi-isku maaliskuussa 2016

text: Turkin pääkaupungissa Ankarassa tehtiin 13. maaliskuuta 2016 pommi-isku, jossa kuoli 37 ihmistä ja yli 120 loukkaantui. Tekijäksi ilmoittautui Kurdistanin vapauden haukat -niminen ryhmä, joka kertoi iskun olevan kosto Turkin kurdialueille tekemistä iskuista. Ryhmä on myös ottanut vastuun helmikuisesta autopommista, jossa kuoli 29 ihmistä.


title: Ankaran pommi-isku maaliskuussa 2016

text: Saksa ilmoitti sulkevansa Ankaran suurlähetystönsä väliaikaisesti.


title: Japaninliito-orava

text: Japaninliito-orava ("Pteromys momonga") on Japanissa kotoperäinen oravalaji.


title: Japaninliito-orava

text: Japaninliito-orava on 14-20 cm pitkä. Sillä on huomiota herättävät suuret pyöreät silmät. Se levittää raajansa ja liitää 20-30 metriä. Liitopoimu ulottuu polvesta ranteeseen, mutta sen sijaan takajalkojen välissä tai hännäntyvessä ei ole liitopoimua.


title: Japaninliito-orava

text: Japaninliito-oravat elävät metsäisissä vuoristoissa Honshūn, Shikokun ja Kyūshūn saarilla. Ne rakentavat pesänsä tyypillisesti männyn tai kuusen oksan ja rungon yhtymäkohtaan.


title: Lahja (albumi)

text: Lahja on Läjä Äijälän, Jussi Lehtisalon ja Tomi Leppäsen muodostaman elektronisen musiikin yhtyeen Saksien esikosialbumi, joka julkaistiin 11. marraskuuta 2016 Ektro Recordsin alamerkillä Full Contact Records. Siitä julkaistiin rajoitettu 500:n kappaleen vinyylipainos, joista 150 keltaisella vinyylillä. Yhtye on kuvaillut albuminsa yhdistelevän Kraftwerkiä ja Rancidia, ja Ektron tiedossa mainostettiin albumin ”vastaavan seksiä”.


title: Lahja (albumi)

text: Albumi sai erinomaisen vastaanoton. Soundin Sami Nissinen antoi albumille täydet viisi tähteä. Hän sanoi musiikin olevan tajunnanräjäyttävä ja vertasi albumia melodiseen elektronimyrskyyn, sekä otti kantaa Ektron tiedotteeseen toteamalla ”Tiedotteen mukaan ”tämä musiikki vastaa seksiä”. Totta sikäli, ettei Lahjan jälkeen tee mieli yhtään mitään.” Helsingin Sanomien Mervi Vuorela antoi albumille neljä tähteä viidestä, ja sanoi albumin olevan hyvinkin tavallisuudesta poikkeava, muttei suinkaan vaikeaselkoinen teos. Nissisen tavoin hän sanoi albumin ”leikkaavan” suoraan tajuntaan sekä menevän tunteisiin.


title: Martinus Matthiae Teit

text: Martinus Matthiae Teit ("Martti Teitti", noin 1510 Pernaja – syksyllä 1544 Tukholma) oli suomalainen reformaattori, kirkkoherra ja Ruotsin kruununperillisten opettaja.


title: Martinus Matthiae Teit

text: Pernajalaiseen pienrälssiin kuulunut Teit opiskeli mahdollisesti ensin Viipurissa ja sitten Turussa. Vuonna 1536 hänet lähetettiin Mikael Agricolan kanssa opiskelemaan Wittenbergin yliopistoon. Miehet valmistuivat filosofian maistereiksi samaan aikaan vuonna 1539. Opintojen ohella he suomensivat Simon Henrici Wiburgensisin kanssa "Uutta testamenttia".


title: Martinus Matthiae Teit

text: Palattuaan Turkuun Teit työskenteli Turun tuomiokapitulin kaniikkina vuodesta 1539 ja Maarian kirkkoherrana vuosina 1541–1542. Hän kuului myös Agricolan johtamaan raamatunkäännöstyöryhmään. Kustaa Vaasan neuvontantaja Georg Norman kutsui Teitin tulevien kuninkaiden Eerik XIV:n ja Juhana III:n opettajaksi vuonna 1542.


title: Martinus Matthiae Teit

text: Kyösti Wilkuna kuvaa Agricolaa ja Teittiä historiallisessa kertomuksessaan "Aamun miehiä".


title: The Poisonous Path

text: The Poisonous Path on black metal -yhtye Behexenin viides studioalbumi, joka julkaistiin 27. toukokuuta 2016 levymerkillä Debemur Morti Productions. Albumin on tyyliltään lähempänä yhtyeen varhaista tuotantoa. Yhtye itse on kuvaillut albumiaan ”raivoavaksi pedoksi”.


title: The Poisonous Path

text: Albumi debytoi Suomen virallisen listan sijalla 13.


title: The Poisonous Path

text: Albumi sai hyvän vastaanoton. Imperiumin Sami Kontio antoi albumille arvosanan 8+, ja sanoi yhtyeen olevan yksi harvoista, joka kykenee haastamaan länsinaapureidensa sotaisuudessa ja tuhoisuudessa, sekä sanoi sen olevan yksi vuoden parhaista black metal -julkaisuista. Niin ikään Metalliluolan Juha Karvonen antoi albumille arvosanan 8/10. Hän piti rituaalista syvyyttä tuovista puheosuuksista, eikä pitänyt albumia puuduttavana muun muassa melodian tuoman tarttumapinnan vuoksi. Metal Injectionin J. Andrew antoi albumille arvosanan 8/10. Hän sanoi yhtyeen käyttävän taidokkaasti pahuuden tematiikkaa sekä musiikin olevan huomion vangitsevaa ja lajityypissään suoraviivaista kohkausta.


title: The Poisonous Path

text: Kaikki kappaleet säveltänyt Behexen.


title: Memín Pinguín

text: Memín Pinguín on afromeksikolainen (tai meksikonkuubalainen) sarjakuvahahmo. Hahmon loi alun perin Alberto Cabrera 1940-luvulla. Memín esiintyi aluksi sarjakuvastripissä ”Almas de niño". Myöhemmin Sixto Valencia Burgos alkoi piirtää sarjakuvaa Memínistä yhteistyössä Yolanda Vargas Dulchén kanssa. Dulché oli saanut inspiraation hahmoon tutustuttuaan kuubalaisiin lapsiin käydessään Kuubassa. Nimen hahmoon hän otti miehensä Guillermo de la Parran lempinimestä ja pingviinin pienennysmuodosta. Sarjakuvaa painettiin myös esimerkiksi Filippiineillä. Hahmo oli suosittu Meksikossa erityisesti 1960-1980 –luvuilla. Vuonna 2005 viikoittain ilmestyvää sarjakuva-albumia myytiin viikossa arvioiden mukaan noin 80 000 kappaletta. Memínin hahmoa on myös esitetty televisiossa ja hahmon paluuta on suunniteltu televisioon.


title: Memín Pinguín

text: Memín Pinguín on köyhä afromeksikolainen poika, joka seikkailee valkoihoisten ystäviensä kanssa. Hän työskentelee kengänkiillottajana, myy välillä sanomalehtiä ja menestyy heikosti koulussa. Meksikolaiset pitävät Memínin hahmoa tärkeänä osana kulttuuriaan. Hahmoa on pidetty myös rasistisena sen ulkoisten piirteiden (esimerkiksi isojen huulien ja korvien) takia. Memínin hahmosta nousi kohu, kun Meksiko julkaisi postimerkin vuonna 2005 Memínin kunniaksi. Yhdysvalloissa suhtauduttiin hyvin kriittisesti postimerkin julkaisuun. Valkoisen talon lehdistösihteeri Scott McClellan piti asiaa Meksikon sisäisenä asiana, mutta sanoi pitävänsä Memínin hahmoa loukkaavana ja vihjasi sen edustavan rodullisia ennakkoluuloja. Kansalaisoikeusaktivisti, pastori ja poliitikko Jesse Jackson matkusti Meksikoon pyrkien taivuttamaan presidentti Vicente Foxia vetämään postimerkin pois ja pyytämään anteeksi sen aiheuttamaa mielipahaa. Fox kieltäytyi sanoen, että Memín on meksikolaisille rakas hahmo ja kehotti kriitikoita tutustumaan hahmoon paremmin. Postimerkkejä ei kuitenkaan painettu enempää. Sarjakuvan puolustajat ovat kiistäneet hahmon rasistisuuden ja verranneet sitä esimerkiksi Speedy Gonzales –sarjakuvahahmoon, joka edustaa stereotyyppistä kuvaa meksikolaisista. Sarjakuvan puolustajien mukaan Yhdysvaltojen antirasistiset näkemykset eivät edes päde Meksikon kohdalla. Puolustajat näkevät Meksikon rotujen välisen kanssakäymisen historian erilaisena suhteessa Yhdysvaltoihin. Heidän mielestään rodut ovat Meksikossa olleet keskenään historiallisesti varsin tasa-arvoisia. Sarjakuvahahmosta nousi uusi kohu vuonna 2008. WalMartin myymälässä myytiin Memín Pinguín –sarjakuva-albumia, jonka nimi oli ”Memín para presidente” (”Memín presidentiksi”). WalMartin myymälässä asioinut Shawnedria McGinty koki sarjakuvan rasistiseksi. WalMart veti lopulta sarjakuvan pois myynnistä. Sarjakuvan piirtäjä Sixto Valencia Burgos kiisti hahmon olevan rasistinen. Hän korosti hahmon hyvyyttä ja löysi sarjakuvasta myös antirasismia. Esimerkeiksi hän otti numeron, joissa Memínin valkoihoiset kaverit puolustavat Memínia hänen kokiessaan rasismia Teksasissa ja sarjakuvan, jossa pappi vastaa Memínille, enkeleiden olevan värittömiä.


title: Albert van Ouwater

text: Albert van Ouwater oli alankomaalainen taidemaalari, joka työskenteli noin vuosina 1430–1460. Hän oli Jan van Eyckin seuraaja ja mahdollisesti hänen oppipoikansa. Tiettävästi van Ouwater maalasi maisemia, mutta ne ovat kaikki kadonneet. Van Ouwaterin ainoa tunnettu työ on esillä ollut "Lasaruksen kuolleista herättäminen." Se on valo-, väri- ja perspektiivivaikutukseltaan erityisen huomattava ja ilmehikäs.


title: Alfredo Panzini

text: Alfredo Panzini (1863–1939) oli italialainen kirjailija. Vuodesta 1929 hän kuului Italian akatemiaan. Hänen tuotantoonsa kuuluu leppoisan ironian ja huumorin sävyttämiä romaaneita, filosofiateoksia ja nuortenkirjoja mm. "Io cerco moglie" (1920, suomennettu "Minä etsin vaimoa") sekä erikoislaatuinen sanakirja "Dizionario moderno" (1906).


title: Anianpellon taistelu

text: Anianpellon taistelu oli Asikkalan Anianpellossa 17. – 18. huhtikuuta 1918 käyty Suomen sisällissodan taistelu. Siihen liittyivät myös muutaman päivän sisällä käydyt pienemmät yhteenotot Kurhilassa, Asikkalan kirkonkylässä ja Vääksyssä, kun majuri Hans Kalmin johtama Pohjois-Hämeen rykmentin 1. pataljoona eteni Päijänteen länsirantaa pitkin kohti etelää. Kiivaimmat taistelut käytiin kuitenkin Vesijärven ja Päijänteen välisellä kapealla kannaksella Vääksyn kanavan itäpuolella sijaitsevassa Anianpellon kylässä. Lähes vuorokauden kestäneen taistelun jälkeen punaiset jatkoivat edelleen vetäytymistään kohti Lahtea ja Vierumäkeä.


title: Anianpellon taistelu

text: Kuhmoisten taisteluun osallistunut Pohjois-Hämeen 1. pataljoona oli lähtenyt liikkeelle Kuhmoisista lähes kuukautta aikaisemmin 21. maaliskuuta ja edennyt Päijänteen länsirantaa pitkin kohti Padasjokea, jonka se miehitti neljä päivää myöhemmin. Lahden punakaartin komppaniat olivat tuolloin jättäneet asemansa tyhjiksi ja perääntyneet Padasjoelta vajaat 10 kilometriä Asikkalan suuntaan Maakesken kylään ja sieltä edelleen Kurhilaan, noin kahdeksan kilometriä Vääksyn luoteispuolelle.


title: Anianpellon taistelu

text: Hans Kalmin pataljoona aloitti hyökkäyksen Kurhilaan vasta vajaan kolmen viikon kuluttua 15. huhtikuuta. Punaiset olivat tällä välin rakentaneet Kurhilaan puolustusasemiaan, joihin kuului juoksuhautoja sekä konekivääripesäkkeitä. Aikaisin aamulla alkanut taistelu kesti seuraavaan yöhön kello kolmeen saakka, kunnes punaiset jättivät asemansa ja vetäytyivät Vääksyyn. Pitkään jatkuneessa laukaustenvaihdossa kuitenkin kaatui vain kolme valkoista ja yksi punainen. Lisäksi valkoisten komppanianpäälliikkönä toiminut vänrikki T. E. Kalliokoski teloitti yhden antautuneen punaisen.


title: Anianpellon taistelu

text: Samaan aikaan taisteltiin myös muutama kilometri idempänä Asikkalan kirkonkylässä, jonne oli edennyt jääkäriluutnantti Hans Holopaisen komentama osasto. Valtauksen yhteydessä kaatui yksi valkoinen. Punaiset alkoivat seuraavaksi ampumaan kirkonkylää Vääksyyn sijoitetulla tykistöllään, mutta tulitus ei kuitenkaan aiheuttanut suurta vahinkoa. Tykistökeskityksen jälkeen punaiset hyökkäsivät puolenpäivän jälkeen kirkonkylää kohti etelästä Vääksyn suunnasta sekä lounaasta Kurhilan ja Hillilän suunnasta. Taistelua kesti aina aamuyöhön kolmeen saakka, kunnes punaiset Kurhilassa olleiden joukkojensa tavoin vetäytyivät Vääksyyn. Lisäksi Kalmin pataljoona kolmas komppania taisteli samaan aikaan 15 kilometriä Kurhilan länsipuolella sijaitsevassa Lammin Evossa, jossa sillä oli vastassaan neljä punaisten komppaniaa.


title: Anianpellon taistelu

text: Vääksyssä oli noin 400 punaista, jota vastaan Kalmin pataljoonan komppania hyökkäsi iltapäivällä 16. huhtikuuta. Vain tunnin kestäneen taistelun jälkeen punaiset vetäytyivät Vääksyn kanavan länsipuolelta aina pari kilometriä Anianpellon itäpuolelle Vesivehmaan suuntaan. Kalmin joukot asettuivat yöksi kanavan länsipuolelle ja etenivät seuraavana aamuna parin kilometrin päähän Anianpeltoon, jonne ne asettuivat ketjuun poikki kilometrin levyisen kannaksen. Valkoisten asemat ulottuivat Päijänteen rannalta Kustaa III männikön tuntumasta Anianharjun ylitse Vesijärven rannalle Pirppulaan.


title: Anianpellon taistelu

text: Noin kello 9.30 punaiset aloittivat hyökkäyksen valkoisten asemiin. Heidän tavoitteenaan oli vallata takaisin Vääksyssä menetetyt asemat ja samalla varmistaa Päijänteen itärannalla Kalkkisessa olevien joukkojen evakuointi. Valkoiset onnistuivat kuitenkin puolustautumaan miesalivoimastaan huolimatta. Punaiset onnistuivat välillä tunkeutumaan valkoisten puolustusasemiin, jolloin taistelu muuttui puukoin ja pistimin käydyksi lähitaisteluksi. Suurin osa taistelusta käytiin kuitenkin konekivääreillä, joita osapuolilla oli yhteensä 10–12. Iltapäivään mennessä punaisten hyökkäysinto alkoi laantumaan ja taistelu muuttui asemasodaksi. Punaisilla oli käytössään kuusi tykkiä, joilla he tulittivat valkoisten asemia. Myös lukuisia Anianpellon taloja vaurioitui ja kylän asukkaat joutuivat hakemaan suojaa kellareista tai talojen kivijalkojen takaa. Punaisten tykistö oli sijoitettu Vesivehmaalle johtavan maantien varrella sijaitsevan Isomäen päälle Loukkuharjun risteyksen tuntumaan. Taistelujen aikana yksi nainen sai surmansa harhaluodista.


title: Anianpellon taistelu

text: Taistelun edetessä Kalm pyysi apujoukkoja pohjoisesta Päijänteen itärannalta Kalkkisten suunnasta. Niiden tarkoitus oli kiertää punaisten selustaan, mutta saatuaan vihiä lisäjoukkojen tulosta, punaiset lähettivät 150 miehen joukon Kalkkisista Vääksyyn johtavan maantien varrelle Kopsuolle. 400 miehen vahvuinen apujoukko pääsikin paikalle vasta, kun 22 tuntia kestänyt Anianpellon taistelu oli päättynyt aamulla 18. huhtikuuta. Punaiset olivat alkaneet vetäytymään Lahtea kohti jo edellisenä iltana ja yleinen perääntyminen käynnistyi seuraavana aamuna, kun valkoiset yrittivät koukata Vesijärven rannan kautta punaisten selustaan.


title: Anianpellon taistelu

text: Taistelussa kaatui kahdeksan valkoista ja yli 30 haavoittui. Kaatuneiden punaisten määrä on epäselvä, mutta lukumäärä on ainakin 32. Kaatuneet punaiset haudattiin taistelukentälle, josta vainajat siirrettiin jatkosodan jälkeen Asikkalan kirkonkylän hautausmaalle. Anianharjulle kaivetuista asemista suurin osa on hävinnyt rakentamisen myötä, niitä on sijainnut muun muassa nykyisen Hotelli Tallukan alueella. Joitakin kaivantoja on vielä nähtävissä ainakin Hympylänmäellä ja Rantakulmantien varrella.


title: Anianpellon taistelu

text: Anianpellosta vetäytyneet punaiset jatkoivat matkaansa Lahden ja Vierumäen suuntaan. Myös Kalmin pataljoona sai tehtäväkseen iltapäivällä 18. huhtikuuta edetä Vierumäelle, josta sen piti hyökätä Heinolassa olevien punaisten selustaan. Kalm kuitenkin päätti 20. huhtikuuta lähteä Lahteen, jossa hän halusi kohdata kaupunkiin Riihimäen suunnasta edenneet saksalaiset. Vierumäen taisteluun osallistui näin Kalkkisista saapunut Kustaa Tapolan komentama Etelä-Savon rykmentin osasto.


title: Anianpellon taistelu

text: Taistelujen päättymisen jälkeen Asikkalassa teloitettiin 51 punaista tai sellaiseksi epäiltyä. Joukossa oli myös kaksi naista. Ensimmäiset teloitukset tehtiin 16. huhtikuuta kirkonkylässä, mutta varsinaisesti ne käynnistyivät vasta kolme päivää myöhemmin Anianpellon taistelun päättymisen jälkeen. Päätökset teloituksista tehtiin Asikkalan suojeluskunnan esikunnassa, mutta niiden toimeenpanijana oli useimmiten paikallinen postinkantaja Topias Lonka. Vangittuja punaisia pidettiin Vääksyn työväentalolla. Teloituspaikka oli nykyisen Kompantien tuntumassa lähellä Vesijärven rantaa. Paikalla oli tuolloin helsinkiläisen professori Gustaf Kompan kesähuvila. Komppa kuitenkin luopui huvilastaan kuullessaan, että sille johtavan tien varrella oli teloitettu ihmisiä.


title: Anianpellon taistelu

text: Teloitettavaksi joutuivat lähes kaikki Asikkalan työväenliikkeen johtomiehet, kuten Kalle Kaivola, joka oli kuulunut myös Lahden punakaartin esikuntaan. Huhtikuun aikana ehdittiin teloittamaan 18 punaista, jonka jälkeen teloituksia jatkettiin toukokuussa päivittäin 13. päivään saakka. Teloitusten päättymisen taustalla arvellaan olleen mahdollisesti kirkkoherra K. R. Kareksen vastustus.


title: Anianpellon taistelu

text: Valkoisten pystyttämä Anianpellon taistelun muistomerkki paljastettiin Kustaa III:n metsikössä vuonna 1928. Myös Kurhilassa on valkoisten pystyttämä muistomerkki. Useisiin eri joukkohautoihin haudatut punaiset vainajat siirrettiin suurimmaksi osaksi Asikkalan kirkonkylän hautausmaalle vuonna 1946. Kirkkomaan joukkohaudassa on yli 70 vainajaa. Muistomerkki paikalle pystytettiin vuotta myöhemmin.


title: Kompromat

text: Kompromat (, lyhenne sanoista  компрометирующий материал, sananmukaisesti “vahingoittava materiaali”) on venäjänkielinen termi poliitikkoa tai julkisuuden henkilöä vahingoittavalle aineistolle. Tällaisia aineistoja voidaan käyttää negatiivisen julkisuuden luomiseksi, sitä voidaan käyttää henkilön kiristämiseen tai lojaalisuuden varmistamiseen. "Kompromat" voidaan hankkia eri turvallisuuspalveluilta, se voidaan suoranaisesti väärentää ja sen jälkeen toimittaa se julkisuuteen maksamalla journalistille. Kompromat on ollut eräs Venäjän ja Neuvostoliiton jälkeisten maiden politiikan ominaispiirre. "Kompromat" ilmenee nykyisin kyberrikollisuuden eräänä muotona.


title: Kompromat

text: Korkean tason suhteisiin kuuluu venäläiseen tapaan perinteisesti niin sanotut "papkat" eli kansiot. Kaikista tärkeistä henkilöistä kerätään mahdollisimman paljon sekä myönteistä, että kielteistä tietoa. Turvallisuuspalvelu säilyttää tiedot ja kartuttaa niitä vuosien ajan. Tarvittaessa kansiot otetaan käyttöön.


title: Kompromat

text: Varhaisessa vaiheessa "kompromat" saattoi sisältää väärennettyjä valokuvia, ujutettuja huumeita tai rakeisia videoita yhteyshenkilöistä, jotka olivat KGB:n palkkaamien prostituoitujen kanssa, sekä muita yksinkertaisia ansaan houkuttelemisen tekniikoita.


title: Kompromat

text: KGB painosti Britannian suurlähetystössä Moskovassa 1950-luvulla työskennelleen homoseksuaalin John Vassalin toimimaan vakoilijana KGB:lle raskauttavien kuvien avulla, joissa hän oli sukupuoliyhteydessä useiden eri miesten kanssa.


title: Kompromat

text: Vuonna 1999 julkaistiin video, jossa Juri Skuratovia muistuttava mies oli sängyssä kahden naisen kanssa. Video johti myöhemmin hänen erottamiseensa Venäjän pääsyyttäjän virasta. Video julkaistiin sen jälkeen, kun Suratov oli ryhtynyt tarkastelemaan presidentti Boris Jeltsinin ja hänen liittolaistensa korruptiosyytteitä.


title: Kompromat

text: Huhtikuussa 2010 koomikko Viktor Shenderovich sekaantui seksiskandaaliin, jossa eräs nainen väitti toimineensa Kremlin ”hunajapurkkina” saattaakseen huonoon valoon opposition henkilöitä. Video julkaistiin kaksi päivää hänen tyttärensä häiden jälkeen.


title: Kompromat

text: Uudempana esimerkkeinä "kompromatista" on tapaus, jossa Venäjän vakoilijoiden on epäilty tai syytetty lapsipornografian asentamisesta sellaisten henkilöiden tietokoneisiin, joita yritetään mustamaalata. Vuonna 2015 Britannian syyttäjänvirasto ilmoitti syyttävänsä Vladimir Bukovskia hänen tietokoneestaan löytyneistä ”kielletyistä kuvista”. Tapaus Bukovskia vastaan lykkääntyi tutkijoiden yrittäessä määritellä, olivatko pornograafiset kuvat sijoitettuja. Venäjän vuoden 2016 vaalien alla julkaistiin NTV:ssa Mihail Kasjanovista seksivideo.


title: Kompromat

text: Yhdysvaltain vuoden 2016 presidentinvaalien jälkeen tammikuun 10. 2017 ilmeni, että Yhdysvaltain tiedustelutoimistot tutkivat valittua presidenttiä Donald Trumpia koskevaa sellaista mahdollisesti vahingoittavaa henkilökohtaista tai taloudellista informaatiota, joka saattaisi johtaa syytteisiin siitä, että hän ja hänen hallintonsa olisivat alttiita Venäjän hallituksen manipuloinnille.


title: Kompromat

text: Uusi kehitysvaihe on ollut erikoistuneiden "kompromat"-verkkosivujen luominen, joista kuuluisin on venäläinen Компромат.Ru (compromat.ru), joka julkaisee useiden satojen dollareiden hintaan minkä tahansa "kompromatin" kenestä tahansa. Seurauksena venäläiset ISP:t tai niiden omistajat usein estävät väliaikaisesti valtion hallintoelimiä häiritseviä verkkosivuja.


title: Trifenyylitinakloridi

text: Trifenyylitinakloridi (CHSnCl) on tinan organometalliyhdiste. Yhdistettä voidaan käyttää orgaanisen kemian synteeseissä valmistettaessa muita organometalliyhdisteitä ja fungisidina sekä fungisidien valmistukseen.


title: Trifenyylitinakloridi

text: Huoneenlämpötilassa trifenyylitina on valkoisia tai värittömiä kiteistä. Yhdiste on stabiili ilman vaikutuksille, mutta hydrolysoituu veden vaikutuksesta trifenyylitinahydroksidiksi erityisesti emäksisissä olosuhteissa. Trifenyylitinakloridi liukenee hieman dietyylieetteriin ja hyvin muun muassa tetrahydrofuraaniin ja dikloorimetaaniin.


title: Trifenyylitinakloridi

text: Trifenyylitinakloridia voidaan valmistaa tina(IV)kloridin ja fenyylimagnesiumbromidin välisellä reaktiolla. Toinen tapa on tina(IV)kloridin ja tetrafenyylitinan välinen niin kutsuttu Kocheshkov-reaktio.


title: Trifenyylitinakloridi

text: Orgaanisissa synteeseissä trifenyylitinakloridia käytetään alkyyli-, aryyli- ja allenyylitrifenyylitinayhdisteiden valmistukseen. Näitä käytetään muun muassa selektiivisissä aldolikondensaatioreaktioissa ja muissa hiilten välisiä sidoksia muodostavissa reaktioissa. Trifenyylitinakloridia voidaan myös käyttää fungisidina sekä fungisideina käytettävien trifenyylitinahydroksidin ja -asetaatin valmistamiseen.


title: SPARCstation 1

text: SPARCstation 1 (myös Sun 4/60) oli Sun Microsystemsin työasema, jossa oli SPARC-arkkitehtuurin suoritin. Työasema julkaistiin vuonna 1989 ja se osoittautui suosituimmaksi työasemaksi markkinoilla.


title: SPARCstation 1

text:
SPARC-prosessorin oli valmistanut LSI Logic (L64801) tai Fujitsu (MB86901A).
Lisänä koneessa oli Weitekin 3167 tai 3170 matematiikkasuoritin. RAM-muistin määrä oli laajennettavissa 64MB saakka.
Laitteessa oli kolme SBus laajennuspaikkaa, SCSI-väylä ja Ethernet AUI-liitännällä.


title: Kansalaistori

text: Kansalaistori () on aukio Helsingin keskustassa, Kluuvin kaupunginosassa lähellä Eduskuntataloa. Ympäröivine rakennuksineen se luetaan kuuluvaksi Töölönlahden alueeseen, vaikka se sijaitseekin lähes puolen kilometrin päässä lahden rannasta. Aukio on rakennettu entiselle ratapihan alueelle vasta 2000-luvulla.


title: Kansalaistori

text: Kansalaistorista on tullut suosittu yleisötapahtumien ja myös mielenosoitusten pitopaikka. Siellä on järjestetty muun muassa Helsingin Juhlaviikkojen yhteydessä "Leffapiknik", Taste of Helsinki -ruokafestivaali ja Naisten Kympin lähtö sekä 31. joulukuuta 2016 Suomen itsenäistymisen 100-vuotisjuhlavuoden avajaiset.


title: Kansalaistori

text: Kansalaistoria rajoittavat etelässä Kiasman ja Sanomatalon tontit. Niiden välissä on Kansalaistoriin välittömästi liittyvä pieni "Tekla Hultinin aukio". Pohjoisessa ja osittain lännessä tori rajoittuu Musiikkitalon tonttiin. Musiikkitalon maanalaiset tilat ulottuvat sen pääoven edustalta Kansalaistorille johtavien ramppimaisten jalankulkuväylien alle. Musiikkitalon ja Kiasman välitse Kansalaistorilta on näkö- ja kulkuyhteys Mannerheimintielle, jonka vastakkaisella puolella samalla kohdalla sijaitsee Eduskuntatalo. Varsinainen Mannerheimintie kulkee tässä kohdin pengerrettynä useita metrejä Kansalaistorin pintaa korkeammalla, mutta sen vierellä alempana, suunnilleen torin tasolla, kulkee jalankulkuväylä, niin sanottu Ala-Mannerheimintie.


title: Kansalaistori

text: Välittömästi Kansalaistorista pohjoiseen on rakenteilla pieni puistikko, Makasiinipuisto, johon on suunnitteilla mm. katukoriskenttä ja lasten leikkipaikka. Kansalaistorin ja Makasiinipuiston itälaidalla sijaitsee joulukuussa 2018 avautunut Helsingin keskustakirjasto Oodi. Kansalaistorin pohjoisreunasta johtaa puistovyöhyke Töölönlahden etelärantaan saakka, joskin tämän puistovyöhykkeen katkaisee Töölönlahdenkatu.


title: Kansalaistori

text: Kansalaistorilta länteen johtaa entiseen satamaradan kuiluun rakennettu kevyen liikenteen väylä, Baana. Torilta itään Sanomatalon ja Keskustakirjaston välitse Töölönlahdenkadulle johtaa lyhyt Eero Erkon katu.


title: Kansalaistori

text:
Nykyisen Kansalaistorin alue oli vielä 1800-luvun alkupuolella Töölönlahdesta etelään työntyneen Kluuvinlahden läntistä ranta-aluetta.
Sen jälkeen kun Suomen ensimmäinen rautatie Helsingistä Hämeenlinnaan vuonna 1862 oli valmistunut, alueelle muodostui vähitellen laaja Töölön tavara-aseman ratapiha, joka ulottui Töölönlahden rantaan saakka ja jonka eteläisellä laidalla oli myös VR:n konepaja. Alueelle rakennettiin vuosisadan lopulla muun muassa , joista viimeiset purettiin vasta vuonna 2006, ja sieltä alkoi myös vuonna 1894 valmistunut Helsingin satamarata.


title: Kansalaistori

text: Jo 1900-luvun alkupuolella suunniteltiin tavararatapihan poistamista alueelta, ja vuosisadan kuluessa laadittiin joukko suunnitelmia Helsingin liikekeskustan laajentamiseksi alueelle. Ensimmäinen laajaa huomiota osakseen saanut suunnitelma oli Eliel Saarisen vuonna 1918 laatima Pro Helsingfors -suunnitelma, josta kuitenkaan ei toteutettu mitään. Myöhemmistä suunnitelmista tunnetuimpia on Alvar Aallon keskustasuunnitelma, jonka ensimmäinen versio julkaistiin vuonna 1961. Sen mukaan alueelle olisi muodostettu Mannerheimin patsaalta Töölönlahden rantaan saakka ulottunut laaja aukio, "Terassitori". Vuonna 1968 sille ehdotettiin nimeä Itsenäisyydenaukio (). Alvar Aallon suunnitelmasta toteutettiin kuitenkin vain Finlandia-talo.


title: Kansalaistori

text: Monista alueelle laadituista suunnitelmista huolimatta tavara-asema kuitenkin poistui alueelta lopullisesti vasta 1990-luvulla. Sen sijaan konepaja oli poistunut alueelta jo 1950-luvulla ja sen rakennukset purettu, minkä jälkeen sen entinen alue, kuten suuri osa varsinaisesta ratapiha-alueestakin, oli useiden vuosikymmenien ajan hoitamattomana joutomaana. Myöhemmin alueelle, suunnilleen nykyisen Kansalaistorin kohdalle, sijoitettiin autopikajunien lastauslaituri. Kiasman rakentamisen yhteydessä 1990-luvulla se siirrettiin Töölönlahden etelärannalle välittömästi pääradan länsipuolelle ja sieltä vuonna 2012 Pasilaan.


title: Kansalaistori

text: Vuonna 1986 alueesta järjestettiin suunnittelukilpailu, joka käsitti myös Kampin alueen. Ensimmäinen palkinto jaettiin kolmen ehdotuksen kesken, joissa kaikissa oli vielä mukana Aallon suunnittelema aukio eri tavoin muunnellussa muodossa. Myöhemmin ehdotetun aukion eteläosaan päätettiin kuitenkin rakentaa nykytaiteen museo, Kiasma, mikä merkitsi alkuperäisen aukiosuunnitelman hylkäämistä. Vuonna 2004 vahvistetussa asemakaavassa alueelle päätettiin jättää vain huomattavasti pienempi aukio, nykyinen Kansalaistori, sekä lähemmäksi Töölönlahtea laaja puistoalue.


title: Kansalaistori

text: Kansalaistorin ja sitä ympäröivän alueen asemakaava vahvistettiin vuonna 2004, jolloin päätettiin myös Musiikkitalon rakentamisesta. Samalla vahvistettiin aukion nimeksi Kansalaistori.


title: Kultainen tulppaani (vuoden 2003 elokuva)

text: Kultainen tulppaani () on vuonna 2003 ensi-iltansa saanut Gérard Krawczykin ohjaama ranskalainen seikkailuelokuva, jonka pääosissa ovat Vincent Perez ja Penélope Cruz. Luc Besson käsikirjoitti elokuvan Jean Cosmosin kanssa ja tuotti Michel Fellerin kanssa. Elokuva esitettiin vuoden 2003 Cannesin elokuvajuhlien avajaispäivänä.


text: "Kultainen tulppaani" sijoittuu 1760-luvun Ranskaan ja kertoo nuoresta seikkailijasta Fanfan la Tulipesta (Vincent Perez), joka pakenee kotoaan välttääkseen järjestetyn avioliiton. Tulipe värväytyy kuningas Ludvig XV:n (Didier Bourdon) armeijaan, kun mustalaistyttö Adeline la Franchise (Penélope Cruz) ennustaa hänen saavan siellä mainetta, kunniaa ja prinsessan puolisokseen. Vaikka mustalaistyttö paljastuu värväysupseerin tyttäreksi, Tulipen urasuunnitelmat eivät kuitenkaan muutu.


text: "Kultainen tulppaani" on neljäs "Fanfan la Tulipe" -filmatisointi. Ensimmäinen filmatisointi on jo vuodelta 1907, jolloin ilmestyi Alice Guyn ohjaama lyhyt "Fanfan la Tulipe" -mykkäelokuva. Vuoden 1925 versiota, René Leprincen ohjaamaa mykkää seikkailuelokuvaa "Fanfan-la-Tulipea", seurasi vuonna 1952 ensi-iltansa saanut "Kultainen tulppaani" ("Fanfan la Tulipe"), jonka ohjasi Christian-Jaque. Vuoden 2003 versio on uudelleenfilmatisointi vuoden 1952 versiosta.


text: "Kultainen tulppaani" kuvattiin kokonaan Ranskassa, missä sen kuvauspaikkoina olivat:Elokuvan budjettina oli 21 740 000 euroa ja tuotantoyhtiönä EuropaCorp. Elokuvaa oli tuottamassa myös Canal+, Open Art Productions ja TF1 Films Production. Vaikka elokuva on ranskankielinen, naispääosaa näytellyt Penélope Cruz ei osannut ranskaa. Hän palkkasi murrevalmentajan ja opetteli vuorosanansa foneettisesti.


text: "Kultainen tulppaani" sai ensi-iltansa Ranskassa 14. toukokuuta 2003. Elokuvan teatterilevittäjänä Ranskassa oli EuropaCorp Distribution. Maailmanlaajuisesti elokuva tuotti lähes kahdeksan miljoonan dollarin lipputulot.


text: "Kultainen tulppaani" on saanut elokuvakriitikoilta kielteisen vastaanoton. Rotten Tomatoes -sivuston mukaan 17% kriitikoista on antanut elokuvalle positiivisen arvosanan 5,0/10 keskiarvolla. Keräys perustuu kuuteen arviointiin. 2 320 käyttäjästä 42% on antanut elokuvalle positiivisen arvosanan 2,9/5 keskiarvolla. Internet Movie Databasen 4 210 käyttäjää on antanut elokuvalle keskiarvon 5,7/10.


text: Fox Pathé Europa julkaisi elokuvan Ranskassa DVD:lle 3. joulukuuta 2003. Future Film Distribution julkaisi elokuvan Suomessa DVD:lle 21. syyskuuta 2011.


title: Khatibin metroasema

text: Khatib on Singaporen Mass Rapid Transit -metrojärjestelmän asema Yishunin alueella Singaporen pohjoisella suuralueella. Sitä käyttävät North South Linen junat. Se avattiin 20. joulukuuta 1988.


title: Yio Chu Kangin metroasema

text: Yio Chu Kang on Singaporen Mass Rapid Transit -metrojärjestelmän asema Ang Mo Kion alueella Singaporen koillisella suuralueella. Sitä käyttävät North South Linen junat. Se avattiin 7. marraskuuta 1987.


title: Mustakeitto

text: Mustakeitto on kesyhanhen sisäelimistä ja verestä keitetty suurustettu keitto. Se on suosittu alkuruoka monessa Keski-Euroopan maassa, Britanniassa sekä Ruotsissa, ja Suomessakin sitä on tarjottu marraskuisen Martinpäivän tienoilla.


title: Mustakeitto

text: Mustakeitto on perinneruoka, joka sisältää hanhen verta, sisälmyksiä ja muita osia (kaula, lihasmaha, maksa, siipilihakset, sydän) sekä alkoholia kuten konjakkia, madeiraa, portviiniä, punaviiniä tai sherryä. Keiton maustamiseen käytetään inkivääriä, kanelia, meiramia, mausteneilikkaa, timjamia tai viinietikkaa ja suurustamiseen voi-jauhosuurusta eli ruskistamatonta voin ja vehnäjauhojen seosta, joka valmistetaan paistinpannussa tasaiseksi tahnaksi.


title: Mustakeitto

text: Hanhen osista ja juureksista keitetään liemi, johon voidaan lisätä kanalientä ja luumu-omenalientä sekä alkoholi, mausteet ja suurus. Hanhenveri lisätään lähes valmiiseen keittoon, ja keiton annetaan hautua mutta ei kiehua. Hanhenveren tilalla käytetään nykyisin usein sianverta. Mustakeiton lisänä tarjotaan liemessä keitettyjen hanhen osien ohella hanhenmaksamakkaraa ja haudutettuja luumuja ja haudutettuja omenan lohkoja. Mustakeiton kanssa syödään usein hanhenrasvalla siveltyä leipää, jonka päälle on aseteltu paahdettua sipulia.


title: Verileipä

text: Verileipä on Länsi-Suomessa ja Ruotsissa tunnettu perinneleipä, jota entisaikaan leivottiin syysteurastuksen aikana. Teurastus tapahtui maaseudulla sadonkorjuun päätyttyä loka-marraskuun vaihteessa. Leivän nimitys, muoto ja raaka-aineet vaihtelivat eri seuduilla, vain teuraseläinten veri oli kaikkialla yhtenä osa-aineena. Hämeessä, Pohjanmaalla ja Satakunnassa käytettiin leipomiseen joko ohra- tai ruisjauhoja ja leivät muotoiltiin reikäleiviksi, jotka kuivatettiin ja säilytettiin leipävartaassa.


title: Verileipä

text: Nykyisin verileipä on sekaleipä, jossa jauhoina käytetään ruisjauhojen lisäksi joko hiivaleipäjauhoja tai ohrajauhoja. Lisäksi sen raaka-aineena on veri tai kuivatusta verestä tehty verijauhe sekä vesi, joka joskus korvataan kaljalla. Nostatusaineena on leivinjauhe tai leivinhiiva. Valmista verileipää voidaan käyttää leipäressun valmistuksessa perusaineksena.


title: Harry Forsblom

text: Harry Hjalmar Forsblom (2. marraskuuta 1943 Jyväskylä – 3. joulukuuta 2016 Helsinki) oli suomalainen kirjailija, kirjallisuuskriitikko, kääntäjä ja kirjoittamisen opettaja. Häntä pidetään yhtenä postmodernistisen tyylin aloittajista Suomessa. Myös hänen väitöskirjansa (2001) käsittelee postmodernismia.


title: Harry Forsblom

text: Forsblomin debyyttiteos oli vuoden 1973 runokokoelma "Jees, maailman dialektiikka". Sitä seurasivat Keski-Suomeen kytkeytyvä "Toivakan kirkon kattomaalaus" (1975) ja romaani "Aurinkolinna" (1980). Myöhempiä teoksia ovat esimerkiksi lehtimaailmaa kuvaava "Lasitalo" (2012) ja sosiaalisen median metaforalle rakentuva "Frendien kerho" (2013). Hän käytti usein tyylilajistaan nimitystä postmoderni ironia. Tyyliin kuuluivat monimerkityksisyys, leikillisyys ja fragmantaarisuus.


title: Harry Forsblom

text: Forsblom toimi vuosina 1993–2012 helsinkiläisen Kriittisen korkeakoulun kirjoittajakoulun opettajana ja vuodesta 1999 kirjoittajakoulutuksen johtajana. Hän oli kriitikkona Helsingin Sanomissa vuosina 1965–1985 ja sen jälkeen monissa muissakin lehdissä.


title: Eija Mäkinen

text:
Eija Mäkinen (s. 25. elokuuta 1952 Tampere) on Vaasan yliopiston emeritaprofessori. Hän toimi Vaasan yliopiston julkisoikeuden, erityisesti vertailevan hallinto-oikeuden professorina 2006-2017. Hänestä tuli oikeustieteen kandidaatti vuonna 1977 ja lisensiaatti vuonna 1996. Hän väitteli hallintotieteiden tohtoriksi Tampereen yliopistosta vuonna 1992. Hän on aiemmin toiminut Tampereen yliopistossa julkis- ja talousoikeuden, julkisoikeuden, kunnallisoikeuden lehtorina. Hän on Tampereen yliopiston dosentti..
Mäkinen johti Vaasan yliopistossa Hyvä hallinto ja perusoikeudet -tutkijaryhmää. Ryhmä tutkii hyvään hallintoon, hallinnon muutokseen ja perus- ja ihmisoikeuksiin liittyviä oikeudellisia kysymyksiä.


title: Karjalanpohja

text: Karjalanpohja (muinaisnorjaksi "Karjálabotnar" tai "Kirjálabotnar") on tarunhohtoisen skandinaavikuningas Ívarr Laajamielisen (isl. "Ívarr inn víðfaðmi") kuolinpaikaksi muinaisislanninkielisessä tekstissä "Sögubrot af nokkrum fornkonungum" mainittu paikka. Kyseinen vain osittaisena säilynyt saagateksti on kirjoitettu todennäköisesti 1200-luvulla (varhaisimman käsikirjoituksen AM 1 e β I fol. ajoitus n. 1280-1320), mutta se perustuu nyt jo kadonneelle teokselle "Skjöldunga saga", joka laadittiin vuoden 1200 tietämillä. "Sögubrotin" on katsottu kuvaavan aikaa 600-luvun lopusta 700-luvun alkupuolelle. Ívarr Laajamielisen on tämän perusteella arveltu kuolleen heti 700-luvun alussa. Karjalanpohjan on arveltu viittaavan Kurkijokeen.


title: Karjalanpohja

text: Nimellä "Hálfdan Eysteinninpojan saaga" tunnettu muinaissaaga, joka on yhdistelmä suullista tarinaperinnettä, kansansatumaisia piirteitä ja keskiajan kirjallisuudesta, kuten ritariromaaneista saatuja vaikutteita, kertoo puolestaan viikinkien "Kirjálabotnar"-nimisessä paikassa käymistä taisteluista. Kyseisen saagan mukaan alue sijaitsi itään Aldeigjuborgista eli Laatokanlinnasta (Staraja Ladoga).


title: Kellyanne Conway

text: Kellyanne Elizabeth Conway (s. 20. tammikuuta 1967) on yhdysvaltalainen republikaaninen kampanjapäällikkö, strategisti ja mielipidetutkija. Hän toimi Donald Trumpin kampanjapäällikkönä elokuusta 2016 alkaen, ja on ensimmäinen nainen, joka on toiminut Yhdysvaltain presidentinvaaleissa voittavan osapuolen kampanjapäällikkönä.


title: Lyyli Rapola

text: Lyyli Maria Rapola (o. s. Kokkonen; 16. lokakuuta 1904 Längelmäki – 17. tammikuuta 1979 Helsinki) oli suomalainen nimistöntutkija ja paikannimiarkiston hoitaja. Hän oli oppiarvoltaan filosofian maisteri.


title: Lyyli Rapola

text: Rapola keräsi jo opiskeluaikana paikannimiä ja kansanperinnettä. Hän teki pro gradu -työn Längelmäen nimistöstä. Hän työskenteli Helsingin yliopistossa suomen kielen professorin assistenttina ja tutkimusassistenttina Sanakirjasäätiön arkistossa ja jatkoi säätiön Paikannimijaoston sihteerinä ja arkistonhoitajana. Hän toimi äidinkielen opettajana Helsingin tyttölukiossa.


title: Lyyli Rapola

text: Rapola julkaisi artikkeleita alan lehdissä, kuten Kotiseudussa, Virittäjässä, Sanastajassa, ja Kansatieteellisessä Arkistossa. Hänen ja Viljo Nissilän yhteistyöartikkeli julkaistiin 1953 kansainvälisen nimistöntutkijoiden elimen ICOS:n vuosikirjassa "Bibliographie Onomastique de la Finlande". Hänen arkistonsa on talletettu Kotimaisten kielten keskukseen.


title: Lyyli Rapola

text: Rapolan puoliso oli vuodesta 1933 professori Martti Rapola.


title: Ingeborg Leire

text: Anna Ingeborg Leire (vuoteen 1967 Lagercrantz; 27. maaliskuuta 1913 Viipuri – 26. maaliskuuta 1969 Helsinki) oli suomalainen kirkkomusiikin tutkija.


title: Ingeborg Leire

text: Leire valmistui ylioppilaaksi Turussa 1931 ja suoritti filosofian kandidaatin tutkinnon Åbo Akademissa 1943. Hän väitteli 1948 filosofian tohtoriksi tutkimuksella luterilaisista kirkkolauluista "Lutherska kyrkovisor: finländska musikhandskrifter från 1500- och 1600 -talen 1: Jul och påsk". Hän suoritti myös pianonsoitonopettajan tutkinnon Sibelius-Akatemiassa vuonna 1944 ja työskenteli pianonsoitonopettajana vuodesta 1937.


title: Ingeborg Leire

text: Leire oli Helsingin yliopiston kirkkomusiikin historian dosentti vuosina 1952–1958.


title: Gunvor Kerkkonen

text: Gunvor Kerkkonen (8. elokuuta 1903 Helsinki – 14. tammikuuta 2002 Helsinki) oli suomalainen historiantutkija. Hänen alaansa oli Suomen keskiajan historia. Hän väitteli Åbo Akademissa 1945 tutkimuksella "Västnyländsk kustbebyggelse under medeltiden". Hän oli Åbo Akademin historian dosentti ja Svenska Handelshögskolanin taloushistorian dosentti.


title: Gunvor Kerkkonen

text: Kerkkonen valmistui 1945 filosofian tohtoriksi ja oli vuosina 1947–1958 Tieteellisten seurain kirjaston hoitaja ja vuosina 1959-1969 Svenska handelshögskolanin kirjaston hoitaja. Hän toimi 1954–1964 Åbo Akademissa historian dosenttina ja 1961–1972 Svenska handelshögskolanin taloushistorian dosenttina. Kerkkonen tutki Suomen keskiajan asutushistoriaa ja kirjoitti keskiajasta useisiin kunnanhistoriikkeihin. Hänelle myönnettiin 1968 professorin arvonimi.


title: Gunvor Kerkkonen

text: Hän tuo julkaisussa Historisk Tidskrift för Finland (1945) esiin käsityksen, että Suomen ja Viron katsottiin vuonna 1120 olleen Ruotsin maakuntia ja että ruotsalainen lähetystyö oli jo tuolloin ehtinyt vaikuttaa näihin seutuihin. Käsityksen perusteena hän esittää kaksi nimeä "Findia" och "Hestia" tekstissä "Nomina insularum de regno sueuorumin" merkinnässä katolisen kirkon maakunnista vuodesta 1120. Jöran Sahlgren tulkitsee Hestian Viroksi ja lisää, "jos Hestia on Viro, voi Findia varmaankin olla Finland (Suomi)". Findia ja Hestia on tulkittu myös tarkoittavan Finnveden ja Gästrikland. Curt Weibull pitää ruotsalaista lähetystyötä tuohon aikaan epäuskottavana, koska Ruotsi itse oli tuolloin lähetyskenttä.


title: Vähä Savijärvi

text: Vähä Savijärvi on Pirkanmaalla Valkeakoskella sijaitseva järvi, joka kuuluu Kokemäenjoen vesistössä Vanajaveden–Pyhäjärven alueen Vanajaveden alaosan alueeseen. Vähä Savijärvi on osa Jumusen–Rauttunselän aluetta.


title: Vähä Savijärvi

text: Järvi on 450 metriä pitkä, 250 metriä leveä ja sen pinta-ala on 6,5 hehtaaria. Siihen laskee Savijärvenrahkalta kaksi suo-ojaa ja sen laskuoja on kolmas siihen kaivamalla oikastu oja. Laskuoja laskee metrin pudotuksen ja yli 500 metrin jälkeen Iso Savijärven Tuomisenlahteen. Järven rantaviivan pituus on 1,2 kilometriä ja se on pääosin suota. Isokallion ja Vähäkallion seudut ovat kovaa metsämaata niillä sijaitseekin viisi vapaa-ajan asuntoa, pohjoisrannalla on vielä yksi lisää. Niille johtaa tiet seututieltä 130 Pispantallin seudulta.


title: Vähä Savijärvi

text: Vuoden 1959 ja 1976 peruskartoilla järvi oli autio ja sen laskuoja oli koneellisesti kaivettu auki Iso Savijärveen asti. Vuoden 1981 karttaan oli jo merkitty neljä mökkiä ja niille kulkevat tiet, joita oli täydennetty vuoden 1992 karttaan kuudeksi mökiksi. Soille oli nyt kaivettu lisää suo-ojia.


title: Official Monster Raving Loony Party

text: Official Monster Raving Loony Party on brittiläinen satiirinen puolue, joka perustettiin vuonna 1983. Puolueen perustaja ja ensimmäinen puheenjohtaja rockmuusikko David Sutch oli ollut eri satiiristen puolueiden ehdokkaana neljästi tätä edeltäneiden 20 vuoden aikana. Sutch teki itsemurhan vuonna 1999, jolloin puolueen johtajaksi tuli Alan Hope.


title: Official Monster Raving Loony Party

text: Puolueella ei ole koskaan ollut edustajaa parlamentin kummassakaan huoneessa, mutta sillä on ollut useita kunnanvaltuutettuja.


title: Myrskyn jälkeen (televisiosarja)

text: Myrskyn jälkeen on Ylen Kotikatsomossa syksyllä 2017 esitetty kolmiosainen draamasarja. Sen on ohjannut Leea Klemola, ja pääosaa esittää Kaarina Hazard. He ovat myös sarjan käsikirjoittajat. "Myrskyn jälkeen" oli ehdolla Göteborgin elokuvajuhlilla käsikirjoituspalkinnon saajaksi. Sarjan päähenkilö on hirmumyrskyn jälkeisessä Helsingissä työskentelevä poliisi. Muissa rooleissa esiintyvät muun muassa Antti Holma, Mikko Roiha ja Henry Hanikka.


title: Myrskyn jälkeen (televisiosarja)

text: Sarja näytettiin vuoden 2017 Rakkautta ja anarkiaa -festivaalilla. Yle Areenaan se tuli katsottavaksi 23. syyskuuta. Televiossa se esitettiin 29. lokakuuta – 12. marraskuuta 2017.


title: Myrskyn jälkeen (televisiosarja)

text: Sarjan budjetti oli 788 000 euroa, josta Suomen elokuvasäätiön osuus oli 120 000 euroa.


title: Myrskyn jälkeen (televisiosarja)

text: "Myrskyn jälkeen" palkittiin tammikuussa 2018 kolmella Kultaisella Venlalla. Sarja valittiin vuoden 2017 parhaaksi draamasarjaksi ja sen tekijöistä palkinnot saivat käsikirjoittajat Leea Klemola ja Kaarina Hazard. Klemola sai palkinnon myös ohjauksesta.


title: Ernest Overton

text: Charles Ernest Overton (1865–1933) oli englantilais-ruotsalainen biologi ja farmakologi. Vuonna 1890 hänestä tuli biologian dosentti Zürichissä, vuonna 1907 hänet kutsuttiin Lundiin farmakologian ylimääräiseksi professoriksi, ja kahta vuotta myöhemmin hänestä tuli vakituinen saman aineen professori.


title: Valdemar Poulsen

text: Valdemar Poulsen (1869–1942) oli tanskalainen keksijä ja fyysikko. Hän keksi mm. radioaaltojen jatkuvien värähtelyjen tuoton valokaarimenetelmällä, joka oli käytössä radiolähettimissä ennen elektroniputken keksimistä ja rakensi teräslankaa käyttävän magnetofonin.


title: Killervä

text: Killervä eli Killerjärvi on lampi Jyväskylän Kypärämäessä Killerin raviradan sisäpuolella. Se laskee Köhniönjärveen. Järvellä on aikaisemmin pesinyt suuri naurulokkikolonia, joka on aiheuttanut ongelmia raviradalle. Pesiä on poistettu ruoppaamalla pesimäalustoja pesimäkauden ulkopuolella syksystä 2011 lähtien.


title: Marko Vovtšok

text: Marko Vovtšok (ukr.: Марко Вовчок), oikea nimi Marija Oleksandrivna Markovytš (Марія Олександрівна Маркович), o.s. Vilinska (Вілінська), (22. joulukuuta 1833 Jelets – 10. elokuuta 1907 Naltšik) oli ukrainalainen kirjailija.


title: Marko Vovtšok

text:
Vovtšokin ensimmäiset teokset lienevät syntyneet hänen miehensä vaikutuksesta, joka oli ukrainalainen kirjailija Opanas Markovytš.Ne olivat kansanelämän kuvauksia, ja ne julkaisi 1857 Pantelejmon Kulisj nimellä "Narodnyš opovidan" (Kertomuksia
kansanelämästä, 3. painos 1903–1904), ja Ivan Turgenjev käänsi ne venäjäksi 1859.


title: Marko Vovtšok

text: Kokoelma, jossa on 26 Vovtšokin ukrainankielistä novellia, ilmestyi Lembergissä 1878. Parhaana pidetään novellia "Instytutka" (Eläkeläisrouva). Siinä kuten monissa muissakin, kuvataan maaorjien surkeaa asemaa oikullisten ja vailla omaatuntoa olevia tilanomistajien ja heidän vielä pahempien vaimojensa väkivallan alla. Jotkut novellit on muokattu laulujen pohjalta. Heikoimmin hän on onnistunut kansan kuvaamisessa, jota hän ei omasta kokemuksesta tuntenut. Paremmin hän tunsi tilanomistajat ja kaupunkielämän.


title: Marko Vovtšok

text: Vovtšok kuului kaiken kaikkiaan ukrainalaisen kirjallisuuden kansanomaiseen, realistiseen suuntaukseen. Jo 1859 hän julkaisi venäjäksi kirjoittamansa novellin, ja miehensä kuoleman jälkeen hän omistautui täysin venäjänkieliselle kirjallisuudelle. Kootut teokset julkaistiin uutena painoksena 1896–1898.


title: Alkkulanlammi

text: Alkkulanlammi on Pirkanmaalla Akaan Viialassa sijaitseva järvi, joka kuuluu Kokemäenjoen vesistössä Vanajaveden–Pyhäjärven alueen Vanajaveden alaosan alueeseen. Alkkulanlammi on osa Jumusen–Rauttunselän aluetta. Järvi on umpeenkasvanut.


title: Alkkulanlammi

text: Järvi on 450 metriä pitkä, 150 metriä leveä ja sen pinta-ala on 0,5 hehtaaria. Se sijaitsee Viialan Lapinkulmalla. Se on niin soistunut ja ruohottunut, että siihen laskeva oja on täytynyt kaivaa järven läpi. Siihen laskeekin pari lyhyttä pelto-ojaa, jotka saavat osan vedestään luoteessa sijaitsevasta Leipälammesta ja Lapinkulman asutusalueesta. Laskuoja on 500 metriä pitkä ja se laskee Vanajaveden Jumusen koillisrantaan. Järven rantaviivan pituus on 350 metriä. Se on autiota suota. Riihimäki–Tampere-rautatie läpäisee lammen alueen sen reunaa seuraten.


title: Alkkulanlammi

text: Vuoden 1959 peruskartassa lammen nimi kirjoitettiin ”Pikkujärvi”. Koskeikon ala oli tuolloin vielä suuri, mutta vuoden 1976 kartassa märkä kosteikko muodostui enää kahhdesta pienestä lampareesta. Tuolloin oli suon rantaan ilmaantunut kolme suurta saostusallasta ja sen nimeksi ”Alkkulanlammi”. Vuoden 1992 kartassa suurempaa kahdesta kosteikosta kantoi nimeä ”Pikkujärvi”. Näisen karttojen painamisen jälkeen lammen suota on ojitettu monella eri tavoin.


title: Rem

text: rem () on vanhentunut cgs-järjestelmän mukainen ekvivalenttiannoksen eli säteilyannoksen yksikkö. Sen on SI-järjestelmässä korvannut sievert (Sv). Nämä yksiköt kuvaavat ionisoivan säteilyn biologista vaikuttavuutta. Vuonna 1976 määriteltiin että yksi rem on 0,01 Sv. Koska rem on sangen suuri yksikkö, monesti käytetään sen tuhannesosaa joka on millirem (mrem).


title: Rem

text: Absorboituneelle annokselle on olemassa myös vastaava vanhentunut yksikkö rad, joka ei kuulu SI-järjestelmään. Sen on korvannut gray (Gy). Yksi Gy on sama kuin 100 rad. Aktiivisuuden yksikkö taas on becquerel.


title: Bolesław Prus

text: Bolesław Prus (oikealta nimeltään Aleksander Głowacki, 20. elokuuta 1847 – 19. toukokuuta 1912) oli puolalainen kirjailija. Hänen pääteoksiaan ovat romaanit "Lalka" (Nukke) ja "Pharaoh". Lalka-romaani on kuvaus 1800-luvun Puolasta. Pharaoh-teos on sijoitettu muinaiseen Egyptiin, ja teoksen kautta kirjailija asettuu vastustamaan historian romantisointia. Prusin tuotannosta on suomennettu romaani "Etuvartio".


title: Olimpia (laskettelurinne)

text: Olimpia on laskettelurinne Alpe Cermisin talviurheilukeskuksessa Cavalesessa Italiassa.


title: Olimpia (laskettelurinne)

text: Olimpia muodostuu Olimpia 1, Olimpia 2 ja Olimpia 3 -rinteistä.


title: Olimpia (laskettelurinne)

text: Olimpia 3 -rinteessä on järjestetty vuodesta 2007 alkaen vuosittain maastohiihdon maailmancupin Tour de Skin viimeinen etappi, jonka loppunousuna se toimii. Etapille lähdetään Lago di Teseron hiihtostadionilta ja se päättyy Olimpia 3 -laskettelurinteen ylös hiihtämiseen. Etappi on 9 kilometriä pitkä, josta loppunousun osuus on 3,65 kilometriä. Laskettelurinteeseen merkitään alppihiihtoratamaisesti portteja serpentiini -mutkiksi.


title: Olimpia (laskettelurinne)

text: Olimpian yläasema sijaitsee 2 225 metriä merenpinnan yläpuolella Cermis -vuoren huipulla, josta näkee jopa Itävallan puolelle. Olimpian ensimmäinen osuus eli Olimpia 1 alkaa heti jyrkänteellä, jonka jälkeen tulee tasaisempi osuus. Olimpia 1 päättyy Campiol del Pel -alueelle Costabella -tuolihissin ala-asemalle.


title: Olimpia (laskettelurinne)

text: Costabella -tuolihissin ala-asemalta alkaa Olimpia 2, joka on koko rinteen haastavin osuus. Se alkaa loivahkolla osuudella ennen kuin se jyrkkenee "Cavatappi" (Korkkiruuvi) -mutkiin. Cavatappin jälkeen tulee koko rinteen jyrkin kohta "Olimpia wall" (Olimpian seinä), jossa jyrkkyys on 50 %. Sen jälkeen rinne loivenee Dos dei Laresin gondolihissiasemalle.


title: Olimpia (laskettelurinne)

text: Dos dei Laresin gondolihissiasemalta alkaa rinteen viimeinen osuus eli Olimpia 3, joka on Tour de Skin viimeisen etapin loppunousu. Olimpia 3:ssa ei ole erityisen jyrkkiä kohtia, mutta se on vaihtelevan jyrkkä. Ensin tulee pieni jyrkänne, jossa sijaitsee Tour de Skin maali. Sen jälkeen tulee lähes tasainen "Direttissima Cermis" (Cermisin suora), jossa jyrkkyys on vain 4 %. Sen jälkeen tulee Olimpia 3:n jyrkin kohta "The Deer’s Den" (Hirvieläimen pesä), jossa jyrkkyyttä on 28 %. Sen jälkeen rinne loivenee noin 12 %:n jyrkkyiseksi, ennen 24 % jyrkkyistä kohtaa. Sen jälkeen tulee "Pallua", jossa rinteen jyrkkyys on 14,3 %. Sen jälkeen tulee rinteen viimeinen jyrkänne "Jump of Skiri" (Skirin hyppy), jossa rinteen jyrkkyys on 26,5 %. Rinteen loppuosuuden keskijyrkkyys on 12,2 %.


title: Olimpia (laskettelurinne)

text: Olimpia päättyy 860 metriä merenpinnan yläpuolella Fondovallen gondolihissiasemalle. Rinteen kokonaispituus on 7 200 metriä, korkeuseroa on 1 365 metriä ja keskijyrkkyys on 19 %.


title: Arctic Thunder

text: Arctic Thunder on black metal -yhtye Darkthronen kuudestoista studioalbumi, joka julkaistiin 14. lokakuuta 2016 levymerkillä Peaceville Records. Albumilla laulaa poikkeuksellisesti ainoastaan Nocturno Culto.


title: Arctic Thunder

text: Albumi debytoi Suomen virallisen listan sijalla 40.


title: Arctic Thunder

text: Albumi sai hyvän vastaanoton. Pitchfork Median Zoe Camp antoi albumille arvosanan 7.2, ja sanoi sen olevan kattava kokonaisuus kuolonkorinaa, valitusta ja thrash metalia. Imperiumin Janne Rintala sanoi yhtyeen ajautuneen albumillaan lähemmäksi vanhan liiton black metalia, sekä kehui sen svengaavuutta ja soitinnusta. Kaaoszinen Pasi Huttunen antoi albumille arvosanan 9/10, ja piti albumia niin ikään rokahtavana ja iskevänä vanhan koulukunnan black metal -albumina. Metal Injectionin arvioija piti albumia edeltäjäänsä hiukan heikompana, mutta sanoi sen olevan nopeammin omaksuttavissa, sekä sanoi laulupestin jättämistä kokonaan Nocturno Culton haltuun hyvänä vetona.


title: Älä liiku

text: Älä liiku () on vuonna 2004 ensi-iltansa saanut Sergio Castellitton ohjaama italialainen draamaelokuva, jonka pääosissa ovat Penélope Cruz ja Castellitto itse. Heidän roolisuorituksensa olivat kriitikoiden ylistämät ja heidät palkittiin arvostetuilla parhaan naispääosan ja miespääosan David di Donatello -palkinnoilla. Elokuva kertoo menestyneen kirurgin ja köyhän naisen intohimoisesta mutta traagisesta rakkaussuhteesta.


title: Älä liiku

text: Sergio Castellitto ja hänen vaimonsa Margaret Mazzantini sovittivat elokuvan käsikirjoituksen Mazzantinin samannimisen menestysromaanin "Älä liiku" ("Non ti muovere", 2001) pohjalta. Elokuvan tuottajina olivat Marco Chimenz, Giovanni Stabilini ja Riccardo Tozzi. Elokuva esitettiin vuoden 2004 Cannesin elokuvajuhlilla "Un certain regard" -esityssarjassa.


title: Älä liiku

text: Menestyneen kirurgin, Timoteon (Sergio Castellitto), 15-vuotias Angela-tytär (Elena Perino) on joutunut liikenneonnettomuuteen ja tuotu koomassa sairaalaan, jossa Timoteo on töissä. Angelan ollessa leikkauksessa Timoteo ajautuu muistoissa 16 vuotta taaksepäin, jolloin hän kohtasi köyhän, elämän runteleman Italia-nimisen naisen (Penélope Cruz), jonka kanssa hän aloitti intohimoisen mutta traagisen rakkaussuhteen.


title: Älä liiku

text: Rooliaan varten Penélope Cruz opiskeli italian kielen. "Älä liiku" kuvattiin Italiassa, missä sen kuvauspaikkoina olivat muun muassa Rooma, Cosenzan maakunnassa sijaitseva Altilian kunta sekä Campobasson maakunnassa sijaitsevat Bojanon, Castropignanon ja Sepinon kunnat. Italialaisten tuotantoyhtiöiden Cattleyan, Cineritmon ja Medusa Filmin lisäksi elokuvaa oli tuottamassa myös espanjalainen Alquimia Cinema ja brittiläinen The Producers Films. Italian kulttuuriministeriö MiBACT oli myös tukemassa elokuvan tuotantoa.


title: Älä liiku

text: "Älä liiku" sai ensi-iltansa Italiassa 12. maaliskuuta 2004. Elokuvan teatterilevittäjänä Italiassa oli Medusa Distribuzione. Espanjan ensi-ilta oli 17. syyskuuta 2004 ja Britannian 18. maaliskuuta 2005. Elokuvan espanjankielisinä niminä ovat "No te muevas" ja "Un loco amor", jota käytetään Argentiinassa. Elokuvan englanninkielisenä nimenä on "Don’t Move", jota käytetään Britanniassa, Yhdysvalloissa ja muutenkin kansainvälisesti. "Älä liiku" esitettiin myös "Un certain regard" -esityssarjassa Cannesin elokuvajuhlilla Ranskassa 16. toukokuuta 2004. Maailmanlaajuisesti elokuva tuotti yhteensä 12 071 007 dollarin lipputulot.


title: Älä liiku

text: Rotten Tomatoes -sivuston mukaan 46% kriitikoista on antanut elokuvalle positiivisen arvosanan 5,8/10 keskiarvolla. Keräys perustuu 61 arviointiin. 6 527 käyttäjästä 80% on antanut elokuvalle positiivisen arvosanan 3,8/5 keskiarvolla. Metacritic-sivuston mukaan 20 arvostelun perusteella elokuva on saanut 59 pistettä sadasta mahdollisesta. Metacriticin 14 käyttäjää on antanut elokuvalle keskiarvon 6,6/10. Internet Movie Databasen 6 723 käyttäjää on antanut elokuvalle keskiarvon 7,1/10.


title: Älä liiku

text: Future Film julkaisi elokuvan Suomessa DVD:lle 18. marraskuuta 2005.


title: Johann Philipp Palm

text: Johann Philipp Palm (1768–1806) oli saksalainen kirjakauppias, jonka sanotaan joutuneet Napoleon I:n mielivallan kohteeksi. Vuonna 1806 hän julkaisi Napoleonia ja ranskalaisten joukkojen toimintaa Baijerissa vastustaneen lentokirjasen "Deutschland in seiner tiefen Erniedrigung". Sen julkaisun vuoksi Napoleon määräsi hänet vankeuteen. Sotaoikeuden päätöksestä Palm teloitettiin ampumalla, mikä sai Saksassa aikaan vihaa Napoleonia kohtaan.


title: Where Shadows Forever Reign

text: Where Shadows Forever Reign on black metal -yhtye Dark Funeralin kuudes studioalbumi, joka julkaistiin 3. kesäkuuta 2016 levymerkillä Century Media Records. Albumi on ensimmäinen yhtyeeseen vuonna 2014 liittyneen laulaja Heljarmadrin kanssa.


title: Where Shadows Forever Reign

text: Albumi debytoi Suomen virallisen listan sijalla 15.


title: Where Shadows Forever Reign

text: Albumi sai hyvän vastaanoton. Kaaoszinen Tom Frankton ylisti albumia yhtyeen parhaaksi sitten kahdenkymmenen vuoden takaisen esikoisalbumin "The Secrets of the Black Arts", ja piti sitä tasapainoisena aggressiivista paahtoa sekä hitaampaa tempoilua sisältävänä harkittuna teoksena. Niin ikään Imperiumin Sami Kontio piti albumia yhtyeen siihenastisista julkaistuista monipuolisimpana ja mielenkiintoisimpina, ja antoi sille arvosanan 8.5/10. Metal Injectionin arvioija piti albumia miellyttävänä, hyvin tuotettuna ja ”hauskana” kokonaisuutena, joka ei temaattisesti sisällä mitään yllättävää. Soundin Ville Sorvali antoi albumille kolme tähteä viidestä, ja piti sitä tyylipuhtaana suorituksena. Hän sanoi sävellysten olevan suoraan oppikirjasta, ja ettei yksikään niistä jää mieleen. Metalliluolan Jarno Kärnä piti albumia erinomaisena. Hän sanoi sen olevan yhtyeen pehmein, ”täyttä pahuutta” sisältävä huoliteltu tuotos.


title: Jääpallon Venäjän Superliiga 2015–2016

text: Venäjän jääpallon Superliiga kaudella 2015-2016 pelattiin kolmentoista joukkueen kaksinkertaisena sarjana. Kahdeksan parasta joukkuetta eteni pudotuspeleihin. Mestaruuden voitti Krasnojarskin Jenisei. Mestaruus oli seuran kolmas perättäinen Venäjän mestaruus.


title: Jääpallon Venäjän Superliiga 2015–2016

text: Pudotuspeleissä puolivälierät pelattiin paras kolmesta ja välierät paras viidestä järjestelmällä. Loppuottelu oli yksiosainen ja se pelattiin Irkutskissa.


title: The Synarchy of Molten Bones

text: The Synarchy of Molten Bones on ranskalaisen black metal -yhtye Deathspell Omegan kuudes studioalbumi, joka julkaistiin 8. marraskuuta 2016 levymerkillä Norma Evangelium Diaboli.


title: The Synarchy of Molten Bones

text: Albumi sai hyvän vastaanoton. Kaaoszinen Juri Hiltunen antoi albumille arvosanan 8–/10, ja sanoi muodottoman kauhun ja epäpyhyyden sekoituksen olevan synkassa ja albumin olevan varsin laadukas, vaikka pitikin sitä lievänä tason notkahduksena. Metal Injectionin Greg Kennelty piti albumia hurjana ja ennenkuulemattomana, eikä uskonut rumpalin olevan ihminen ensinkään. Exclaimin Adam Nizan sanoi yhtyeen osoittavan albumilla ettei se ole ruosteessa, sekä piti sitä melkein tarpeeksi täyteläisenä lyhyenä kokopitkänä albumina.


title: Luettelo Suomen virallisen latauslistan ykkösistä vuonna 2017

text: Tämä on luettelo Suomen virallisen latauslistan kärkipaikkaa hallussaan pitäneistä artisteista ja singleistä vuonna 2017.


title: Domenico Veneziano

text: Domenico Veneziano (n. 1410 – 1461) oli italialainen taidemaalari. Hän teki tilaa arvostetusti hahmottavia, väreiltään pehmeän valovoimaisia, muodon plastisuutta korostavia freskoja. Niistä on säilynyt Firenzessä olevassa Santa Maria Novella -kirkossa olevia katkelmia sekä Firenzen Santa Lucia -kirkossa oleva alttaritaulu.


title: Erich Weniger

text: Erich Weniger (1894–1961) oli saksalainen kasvatustieteilijä, joka toimi Göttingenin yliopiston professorina vuodesta 1949. Hän käsitteli tutkimuksissaan kasvatuksen ja opetussuunnitelman teoriaa, didaktiikkaa sekä sosiaalista kasvatusta ja aikuiskoulutusta.


title: Adam Reideborn

text: Adam Reideborn (s. 18. tammikuuta 1992 Tukholma, Ruotsi) on ruotsalainen jääkiekkomaalivahti, joka pelaa SHL-joukkue Djurgårdens IF:ssä.


title: Adam Reideborn

text: Reideborn on AIK IF:n kasvatti. Kaudella 2008–2009 hän pelasi IK Götan ja Tranebergs IF:n yhdistelmäjoukkueen sekä Spånga IS:n J18-junioreissa. Kaudeksi 2009–2010 Reideborn siirtyi Wings HC Arlandan J18-junioreihin. Hän debytoi samalla kaudella myös 17-vuotiaana seuran miesten joukkueessa Ruotsin kolmanneksi korkeimmalla sarjatasolla maan I-divisioonassa, jossa Reideborn sai tililleen yhden ottelun.


title: Adam Reideborn

text: Kaudeksi 2010–2011 Reideborn siirtyi Ruotsin toiseksi korkeimmalle sarjatasolle HockeyAllsvenskan-joukkue Almtuna IS:ään. Hän lähti kauteen pääasiassa joukkueen kolmosmaalivahtina Magnus Hellbergille ja Fredrik Pettersson-Wentzelille. Reideborn pelasi ison osan kaudestaan myös Almtunan J20-junioreissa sekä haki pelituntumaa miesten peleistä myös kolmen ottelun verran I-divisioonajoukkue IFK Kumlasta. Loppukaudella hän nousi kuitenkin Almtunan kakkosmaalivahdiksi Hellbergille Pettersson-Wentzelin siirryttyä Elitserieniin. Reideborn pelasi kauden aikana Allsvenskanissa yhdeksän runkosarja- ja kaksi nousukarsintasarjan ottelua. Kauden 2011–2012 hän toimi Almtunan pääasiallisena kakkosmaalivahtina Alexander Hambergille ja pelasi kymmenen runkosarjaottelua. Suurimman osan kauden peleistään Reideborn pelasi kuitenkin lainalla Wings HC Arlandan I-divisioonajoukkueessa, jossa hän pelasi kauden loppuun.


title: Adam Reideborn

text: Reideborn siirtyi kaudeksi 2012–2013 kaksivuotisella sopimuksella edellisenä keväänä Elitserienistä Allsvenskaniin pudonneeseen Djurgårdens IF:ään. Hän toimi joukkueen selkeänä kakkosmaalivahtina Chet Pickardille ja pelasi 11 runkosarja- ja yhden Kvalserien-ottelun sekä kolme European Trophy -ottelua. Reideborn onnistui kuitenkin torjumaan 11 runkosarjan ottelussaan kolme nollapeliä. Kaudella 2013–2014 hän nousi Djurgårdenin selkeäksi ykkösmaalivahdiksi ja torjui 38 pelaamastaan ottelusta kuusi nollapeliä. Reidebornilla oli koko Allsvenskanin paras päästettyjen maalien keskiarvo (1.17). Hän pelasi myös joukkueen kaikki kymmenen Kvalserien-ottelua torjuen yhden nollapelin. Djurgården nousi kauden päätteeksi SHL:ään (ent. Elitserien).


title: Adam Reideborn

text: Kaudeksi 2014–2015 Reideborn siirtyi MODO Hockeyn SHL-joukkueeseen. Hän toimi joukkueen pääasiallisena kakkosmaalivahtina Linus Ullmarkille ja pelasi SHL:n tulokaskautensa aikana 25 runkosarjaottelua. Reideborn teki SHL-debyyttinsä kauden toisella kierroksella 13. syyskuuta 2014 vieraissa Skellefteå AIK:ta vastaan, kun hänet vaihdettiin noin ottelun puolivälissä Ullmarkin tilalle MODO:n maalille. Reideborn torjui ottelussa 16 kertaa ja hän päästi yhden maalin. MODO hävisi ottelun lopulta lukemin 6–2. Reideborn debytoi SHL:ssä aloittavana maalivahtina seuraavassa ottelussa 18. syyskuuta 2014 vieraissa Färjestad BK:ta vastaan. Hän torjui MODO:n 2–6-voitton päättyneessä ottelussa 26 kertaa. Reideborn pelasi kauden aikana myös neljä ottelua lainalla Allsvenskan-joukkue Timrå IK:ssa.


title: Adam Reideborn

text: Reideborn jakoi kaudella 2015–2016 varsin tasaisesti MODO:n torjuntavastuun Jonatan Bjurön kanssa, mutta pelasi suurimman osan kevään 2016 karsintasarjan peleistä. Hän torjui SHL-uransa ensimmäisen nollapelinsä 1. lokakuuta 2015 HV71:tä vastaan. Reideborn torjui MODO:n 5–0-voitton päättyneessä ottelussa 20 kertaa. Hän sai runkosarjan tapaan myös karsintasarjassa Leksands IF:ää vastaan tililleen kaksi nollapeliä, mutta MODO:n kausi päättyi kuitenkin putoamiseen Allsvenskaniin Leksandin voitettua ottelusarjan 4–3.


title: Adam Reideborn

text: Kaudeksi 2016–2017 Reideborn palasi Djurgårdens IF:n maalinsuulle. Hän jakoi varsin tasaisesti joukkueen torjuntavastuun Mikael Tellqvistin kanssa, mutta Reideborn nousi kuitenkin loppukaudella Djurgårdenin pääasialliseksi vastuunkantajaksi. Kaudella 2017–2018 hän jakoi myös varsin tasaisesti joukkueen torjuntavastuun Joacim Erikssonin kanssa, mutta osin myös Erikssonin vammojen vuoksi Reideborn toimi pudotuspeleissä Djurgårdenin ykkösmaalivahtina. Joulukuussa 2017 hän teki joukkueen kanssa kaksivuotisen jatkosopimuksen.


title: Adam Reideborn

text: Reideborn on pukenut Ruotsin A-maajoukkueen paidan pariin otteluun, mutta hän on jäänyt kuitenkin ilman peliaikaa. Reideborn puki ensimmäiseen A-maaotteluunsa Euro Hockey Challengessa 9. huhtikuuta 2014 Rapperswil-Jonassa Sveitsiä vastaan. Hän on pelannut myös kaksi nuorten maaottelua.


title: Adam Reideborn

text: Reidebornin isoveli Andreas on pelannut jääkiekkoa hyökkääjänä A-junioriksi asti.


title: Jäämerenmaltsa

text: Jäämerenmaltsa ("Atriplex lapponica") on yksivuotinen revonhäntäkasvi. Se on kuvattu uutena lajina vuonna 1956.


title: Jäämerenmaltsa

text: Jäämerenmaltsa kasvaa 5–30 senttimetriä korkeaksi ja muistuttaa pienikokoista merimaltsaa, joka on taksonomisesti lähilaji. Sen lehdet ovat merimaltsan tapaan pitkänkapeat, mutta hedelmäverhiöt ovat sileät. Tyviliuskatonta lehtimallia lukuun ottamatta sillä on samoja piirteitä myös suolamaltsan kanssa.


title: Jäämerenmaltsa

text: Jäämerenmaltsaa esiintyy ainoastaan Koillis-Fennoskandiassa, Norjassa ja Venäjällä Jäämeren rannikolla. Eniten sitä kasvaa Varanginvuonon ympäristössä. Norjassa se kasvaa melko yleisenä merenrannan levävalleilla.


title: Isokilokki

text: Isokilokki ("Suaeda altissima") on yksivuotinen revonhäntäkasvilaji. Se on pystykasvuinen, enintään metrin korkeaksi kasvava ruoho. Lehdet ovat alle yhden millimetrin leveät, mehevät ja rihmamaiset. Vaatimattomat kukat sijaitsevat sykeröinä lehtihangoissa, samaan tapaan kuin pikkukilokilla.


title: Isokilokki

text: Isokilokkia esiintyy Kaakkois-Euroopasta Lounais- ja Keski-Aasiaan, aina Kiinaan Gobin autiomaahan asti yltävällä alueella.


title: Isokilokki

text: Suomessa lajista on havaintoja Raisiosta ja Loimaalta 1950-luvulta. Kasvin leviämisreitiksi on jäljitetty Turkista tuolloin tuotu viljaerä.


title: Tonavanpernaruoho

text: Tonavanpernaruoho ("Sisymbrium austriacum") on kaksivuotinen ristikukkaiskasvilaji.


title: Tonavanpernaruoho

text: Laji kasvaa 20–60 senttimetriä korkeaksi. Varsi on pystykasvuinen ja monihaarainen. Lehdet ovat kaljut, kiiltävät ja pariliuskaiset. Kukintona on keltakukkainen terttu. Lidut ovat otakärkisiä, kahdesta kuuteen senttimetriä pitkiä ja ohuita.


title: Tonavanpernaruoho

text: Tonavanpernaruohoa esiintyy alkuperäisenä Etelä-Euroopassa ja eteläisessä Keski-Euroopassa. Pohjoismaissa ja Suomessa se on hyvin harvinainen ja satunnainen tulokas.


title: Takkukynsimö

text: Takkukynsimö ("Draba subcapitata") on arktinen, erittäin pohjoisessa kasvava ristikukkaiskasvilaji.


title: Takkukynsimö

text: Takkukynsimö kasvaa vain yhdestä viiteen senttimetriä korkeaksi. Kasvi on monivuotinen ja tiiviisti mätästävä. Pienet kapeat tähti- ja hapsikarvaiset lehdet kasvavat tiheänä tyvimättäänä, jonka pohjalla on vanhojen lehtien jäänteet. Hyvin lyhyen haarovan varren päässä ovat hyvin pienet valkoiset kukat. Lidut ovat karvattomia.


title: Takkukynsimö

text: Takkukynsimöä esiintyy Pohjoisen Jäämeren ympäristössä: Huippuvuorilla, Novaja Zemljalla, Frans Joosefin maalla, Siperian ja Kanadan pohjoisrannikolla, Kanadan arktisilla saarilla ja Grönlannissa. Skandinaviasta on vain yksi takkukynsimön myöhäinen löytöpaikka Ruotsin Lapista Arjeplogista. Huippuvuorilla laji on yleinen tai melko yleinen. Joillain alueilla Siperiassa ja Kanadassa se on myös yleinen.


title: Karvakynsimö

text: Karvakynsimö ("Draba arctica") on arktinen ristikukkaiskasvilaji.


title: Karvakynsimö

text: Karvakynsimö kasvaa 5–20 senttimetriä korkeaksi. Koko kasvi on tiheästi tähtikarvainen. Suurin osa lehdistä kasvaa löyhässä mättäässä, varressa on yksi tai kaksi lehteä. Pienet kukat ovat valkoiset. Litu on 7–12 millimetriä pitkä, kapea ja suippo.


title: Karvakynsimö

text: Karvakynsimö esiintyy ainakin Huippuvuorilla, Grönlannissa ja Kanadan arktisessa osassa. Sen sijaan Siperian pohjoisrannikolla karvakynsimön lajiraja idänkynsimön ("Draba cinerea") kanssa ei ole yksiselitteinen. Huippuvuorilla karvakynsimö on melko yleinen ja kasvaa siellä kalkinsuosijana soraikoilla, tunturinrinteillä ja lintuvuorilla.


title: Pikkukynsimö

text: Pikkukynsimö ("Draba crassifolia") on monivuotinen, hyvin pienikokoinen ristikukkaiskasvi.


title: Pikkukynsimö

text: Pikkukynsimö kasvaa vain yhdestä neljään senttimetriä korkeaksi. Kaikki lehdet ovat tyviruusukkeena. Ne ovat paksuja, ehyitä ja lusikkamaisia. Yhdessä varressa kasvaa kahdesta kuuteen kukkaa. Ne ovat 3–4 millimetriä leveitä, aluksi kirkkaankeltaisia, myöhemmin haalistuvia. Litu on viidestä seitsemään millimetriä pitkä ja kalju.


title: Pikkukynsimö

text: Pikkukynsimöä esiintyy Skandinaviassa harvinaisena Pohjois-Ruotsin ja Norjan tuntureilla, lisäksi Grönlannissa sekä Pohjois-Amerikassa Pohjois-Kanadassa ja Yhdysvalloissa Kalliovuorilla laajalla alueella New Mexicosta Keski-Alaskaan. Ruotsissa ja Norjassa laji kasvaa tunturien lumenviipymillä.


title: Napalituyrtti

text: Napalituyrtti ("Eutrema edwardsii") on arktinen ristikukkaiskasvilaji. Se on maustekasvina viljellyn maustekrassin eli wasabin ("Eutrema japonicum") lähilaji.


title: Napalituyrtti

text: Napalituyrtti on monivuotinen ja kasvaa 5–30 senttimetriä korkeaksi. Kasvilla on vankka paalujuuri. Enimmät lehdet kasvavat tyviruusukkeena, osa varsilehtinä. Kukat ovat tanakan varren yläosassa. Niissä on pienet valkoiset terälehdet ja punertavat verholehdet. Lidut ovat kapeita ja pystyjä.


title: Napalituyrtti

text: Napalituyrtti on laajalle levinnyt tundralaji. Sitä esiintyy läpi pohjoisen arktisen alueen Siperiassa, Alaskassa, Kanadassa, Grönlannissa ja Huippuvuorilla. Laji kasvaa myös alpiinisella tundralla Keski-Aasiassa Mongoliassa. Huippuvuorilla laji on melko harvinainen tundrakasvi.


title: Kommutoiva rengas

text: Algebrassa rengas on kommutoiva (myös kommutatiivinen tai vaihdannainen), jos siinä määritelty kertolasku on vaihdannainen, ts. kertolaskun lopputulos on sama riippumatta siitä, kummassa järjestyksessä kerrottavat alkiot ovat. Jos formula_1 on rengas, jossa on määritelty yhteenlasku (formula_2) ja kertolasku (formula_3), niin formula_1 on kommutoiva, jos mille tahansa alkioille formula_5 pätee formula_6. formula_14 ja formula_15.


title: Kommutoiva rengas

text: Huomaa, että "ei-kommutoiva" tai "ei-kommutatiivinen" eivät tarkoita samaa asiaa kuin antikommutoiva!


title: Kommutoiva rengas

text:
Olkoon formula_16 kommutoiva rengas. Merkitään renkaan formula_17 yhteenlaskun neutraalialkiota (ns. "nolla-alkio") formula_18:llä ja kertolaskun neutraalialkiota (ns. "ykkös-alkio") formula_19:llä. Tällöin
Jos formula_17 on kunta, niin se on myös kokonaisalue, mutta kokonaisalue ei välttämättä ole kunta (esim. formula_30 on kokonaisalue, muttei kunta).


title: Inga Tidblad

text: Inga Tidblad (29. toukokuuta 1901, Tukholma – 12. syyskuuta 1975) oli ruotsalainen näyttelijä, joka vuosina 1932–1963 työskenteli Dramatiska teaternissa Tukhomassa. Hänen ilmaisuasteikkoaan on pidetty rikkaana. Hän näytteli useaa kymmentä klassisen romantiikan suurta naishahmoa. Hän julkaisi vuonna 1963 muistelmateoksen "Om ni behagar".


title: Gunnar Tideström

text: Lars Gunnar Gabriel Tideström (s. 7. helmikuuta 1906, Folkärna Koppargenin lääni) oli ruotsalainen kirjallisuudentutkija ja vuosina 1948–1971 kirjallisuushistorian professori Upsalassa. Tutkimuksissaan hän sovelsi uuskritiikin periaatteita. Hän toimitti Edith Södergranin kootuista runoista laitoksen "Samlade dikter".


title: Myymälävarkaus

text: Myymälävarkaus on rikollisuuden laji, jossa kauppaliikkeestä otetaan tavaroita maksamatta.


title: Myymälävarkaus

text: Ihmisten rikollisesta toiminnasta syntyy taloudellista vahinkoa liiketoiminnan harjoittajalle, koska tavara ei päädy myyntiin tai siitä ei saada asianmukaista maksua. Myymävarkaus paljastui ennen vasta jälkeenpäin eikä ennaltaehkäiseviä toimenpiteita juurikaan ollut. Nykyisin myymälöissä on valvontakameroita ja vartijoita, jotka pyrkivät etukäteen ehkäisemään varastamista.


title: Myymälävarkaus

text: Myymälästä varastamiseen voivat osallistua tavaran tilaamiseen ja toimittamiseen osallistuvat henkilöt, kaupan oma henkilökunta tai kaupassa vierailevat asiakkaat.


title: Myymälävarkaus

text: Varastamisen seurauksena syntyy kaupalle hävikkiä, jonka arvioitiin 1970-luvulla Suomessa olevan 1-2 % ja ulkomailla 1-3 % kokonaismyynnistä. Jos hävikin määrä ylittää 3 % liikevaihdosta sen katsotaan olevan hallitsematonta ja johtavan lopulta kaupan konkurssiin.


title: Myymälävarkaus

text:
Eniten Suomessa kaupoista viedään elintarvikkeita.
Vuosikausia arvioitiin myymälävarkauksien hävikin jakautuvan tasaisesti asiakas ja työntekijä -ryhmien välillä, mutta vuonna 1974 englantilaisessa tutkimuksessa paljastui suurimmaksi ryhmäksi kauppaketjun oma henkilökunta, jonka osuudeksi arvioitiin n. 60 %. Samoihin aikoihin USA:ssa arvioitiin etteivät läheskään kaikki myymälävarkaudet paljastu. Aikaisemmin oli oletettu 1/10 paljastuneen, mutta vähitellen arvio nousi ensin 1/25 ja lopulta 1/55.


title: Myymälävarkaus

text: Myymälävarkaasta on vaikea luoda tyypillistä henkilökuvaa, koska siihen osallistuvat hyvin erilaiset ihmiset. Myymälävarkauteen voivat syyllistyä kaiken ikäiset miehet ja naiset varallisuudesta riippumatta. Uskonnolla, sivistyksellä, ammatilla tai ihonvärillä ei ole selkeää yhteyttä myymälävarkauksien yleisyyteen.


title: Myymälävarkaus

text: Myymälävarkauksia alettiin järjestelmällisesti tilastoida 1970-luvulla, sitä ennen tilastointi oli hyvin hajanaista. Tarkempia tilastoja saatiin lähinnä Länsi-Saksasta, jossa myymälävarkauksien määrän arvoitiin kasvaneen 420 % vuosina 1963-77. Itäblokista ei saatu tilastotietoja juuri lainkaan, mutta ilmiö tunnettiin sielläkin.


title: Myymälävarkaus

text: Vuonna 1980 asetettiin Christoffer Taxellin johtama Myymälävarkaustyöryhmä, joka luovutti mietintönsä 5. kesäkuuta 1980. Mietinnön mukaan suurin vastuu myymälävarkauksien ehkäisystä kuului kaupalle itselleen. Työryhmä ehdotti yli 15-vuotiaiden varkaiden ilmoittamista poliisille ja ikärajan alle jäävien lasten vanhemmille.


title: Tina(II)fluoridi

text: Tina(II)fluoridi (SnF) on tina- ja fluoridi-ionien muodostama epäorgaaninen ioniyhdiste. Yhdistettä voidaan käyttää hammastahnoissa, orgaanisen kemian synteeseissä ja erikoislasien valmistamiseen.


title: Tina(II)fluoridi

text: Huoneenlämpötilassa tina(II)fluoridi on valkoista tai väritöntä kiteistä ainetta. Sen kiderakenne on vääristynyt rutiilia muistuttava rakenne. Tina(II)fluoridi liukenee erittäin hyvin veteen. Se kuitenkin hydrolysoituu hitaasti jolloin muodostuu samentuma, joka koostuu muun muassa tinaoksidista ja tinaoksifluoridista. Tina(II)fluoridi liukenee myös eräisiin orgaanisiin liuottimiin esimerkiksi asetoniin, etyyliasetaattiin tai pyridiinin, mutta ei alkoholeihin tai dietyylieetteriin. Fluoridipitoisissa liuoksissa muodostuu fluorostannaattikomplekseja esimerkiksi [SnF]. Muiden tina(II)yhdisteiden tavoin tina(II)fluoridi on vahva pelkistin.


title: Tina(II)fluoridi

text: Tina(II)fluoridia valmistetaan liuottamalla tinaoksidia vetyfluoridin vesiliuokseen tai metallisen tinan ja vetyfluoridin välisellä reaktiolla. Ensimmäisen kerran yhdistettä valmisti todennäköisesti Carl Wilhelm Scheele vuonna 1771.


title: Tina(II)fluoridi

text: Tina(II)fluoridia voidaan käyttää hammastahnoissa, koska sen sisältämä fluoridi-ioni muodostaa hampaiden hydroksiapatiitin kanssa suojaavan fluoriapatiittikerroksen. Yhdistettä käytetään myös matalissa lämpötiloissa sulavien lasien valmistukseen, sekä orgaanisen kemian synteeseissä valmistettaessa optisesti aktiivisia alkoholeja, katalyyttinä muun muassa Knoevenagel-kondensaatioissa ja aldolikondensaatioissa sekä orgaanisten tinayhdisteiden valmistuksessa.


title: Hollywood Hills

text: Hollywood Hills on kaupunginosa Los Angelesissa. Siihen kuuluvat Beachwood Canyon, Cahuenga Pass, Franklin Village, Hollywood Heights, Hollywoodland, Outpost ja Whitley Heights. Sen naapuriasuinalueita ovat Burbank, East Hollywood, Griffith Park, Hollywood, Hollywood Hills West, Los Feliz, Studio City, Toluca Lake ja Universal City.


title: Poul Tuxen

text: Poul Tuxen (1880–1955) oli tanskalainen indologi. Vuodesta 1928 hän työskenteli Kööpenhaminassa professorina.


title: Antti Koponen

text: Antti (Anders) Koponen (24. elokuuta 1882–14. helmikuuta 1940) oli aikakautensa tuotteliaimpia kuopiolaisia rakennusmestareita ja piirtäjiä. Hänen työpöydältään valmistui 1900-luvun alkukymmeninä piirustukset useisiin kymmeniin asuin-, liike- ja maatalousrakennuksiin pääasiassa Kuopioon ja Pohjois-Savoon. Suunnittelutyön ohessa hän toimi työnjohtajana muun muassa arkkitehti Wivi Lönnin alaisuudessa (Savonlinnan kansakoulu 1926), sekä muidenkin nimekkäiden arkkitehtien kuten Armas Lindgrenin ja Bertel Liljeqvistin alaisuudessa rakennettaessa vuonna 1927 valmistunutta Säynätsalon kirkkoa. Koponen oli myös vuonna 1908 perustetun Suomen Rakennusmestariliiton Kuopion osaston perustaja- ja kunniajäsen.


title: Antti Koponen

text: Anders Koponen syntyi 24. elokuuta 1882 silloisen Kuopion maalaiskunnan Haminalahdessa torppari Petter Koposen ja vaimonsa Fredriika Lintusen perheen neljäntenä poikana. Andersin jälkeen poikien määrä lisääntyi vielä kahdella. Vaikka pienviljelijäperheen leipä oli tiukassa, niin Petterillä ja Fredriikalla ei poikien vartuttua ollut puutetta tekevistä käsistä, vaikkakin esikoispoika August oli kuollut jo kolmevuotiaana vuonna 1878.


title: Antti Koponen

text: Päästyään ripille vuonna 1899 Anders vaihtoi etunimensä Antiksi. Vaikuttimena tähän oli suomalaisen kansallishengen vahvistuminen; tuohon aikaan Suomessa varsin yleisistä ruotsinkielisistä nimistä haluttiin eroon.